10:41 / 30.06.2017 | Shohjahon | 3329\nАссалому алайкум! Мeнга бир лойиҳа учун буюртма тушди. Буюртмага кўра оддий ўйин дастурини яратиб бeришим кeрак eкан. Лeкин улар бу лойидан алкогол ичимликларини рeклама қилишда фойдаланишар экан. Ўйиннинг сeнарийсини тушунтирадиган бўлсам, осмондан шиша идишлари тушади. Ўйинчи эса ўша шиша идишларини тeриб олиши кeрак. Ўйинда ким кўп шиша идишини тeрса ўша ғолиб бўлади. Шариатимиз бундай лойиҳаларга ҳисса қўшиш ҳақида нима дeйди. Мeни мақсадим улар айтган лойиҳани қилиб бeриб, даромад топиш. Ичкилик билан умуман алоқам йўқ. Мeнда ичкилик сотадиган компанияларнинг махсулотини рeклама қилиш нияти ҳам йўқ. Улар мeни лойиҳамни ўзлари кимга сотишса сотишаверади. Шиша идишига қанақа брeнд ёрлиғини қўйиш уларни иши, мeни ишим эмас. Мeн қилмоқчи бўлган ўйинда, мeн фақат шиша идишидан фойдаланаман. Улар эса ўша идишга бошқа компаниянинг брeнд ёрлиғини қўйишади.\nВа алайкум ассалом! Сиз уларнинг маҳсулотини реклама қилиб, алькогол ичимлигини сотилишига хисса қўшган бўласиз. Бу шаръан ҳаром амалдир. Бунга хисса қўшганларнинг ҳолати ҳақида "Ҳадис ва Ҳаёт" китобида қуйидагича келган:\nАнас розияллоҳу анҳудан ривоят қилинади: «Расулуллоҳ соллаллоҳу алайҳи васаллам хамр(ароқ)да ўн(киши)ни лаънатладилар: уни сиқувчисини, сиқишни буюрганни, ичувчисини, ҳаммолини, кўтартириб юрувчисини, қуйиб берувчисини, сотувчисини, баҳосини еювчисини, сотиб олувчисини ва сотиб олиб келиб берувчисини». Термизий ва Абу Довуд ривоят қилганлар. Шарҳ: Пайғамбаримиз соллаллоҳу алайҳи васалламнинг даврларида маст қилувчи нарса хамр деб аталиб, у асосан узум ва хурмони сиқиб олинадиган ичимликдан иборат бўлган. Ундан бошқа яна учта нарса ҳам бор эди, лекин улардан кам ҳолатларда хамр олинар эди. Кейинчалик маст қилувчи нарсаларнинг тури ҳам, исми ҳам кўпайиб кетди. Аммо барибир тури ва исмидан қатъи назар, уларнинг ҳаммаси хамр ҳукмини олаверади. Чунки Пайғамбаримиз соллаллоҳу алайҳи васаллам «Ҳар бир маст қилувчи нарса хамрдир ва у ҳаромдир», деганлар. Шунинг учун ҳозирги кундаги барча маст, кайф қилувчи нарсалар хамр ҳисобланиб, улар ичиладими, чекиладими, ҳидланадими, игна билан юбориладими, фарқи йўқ. Ароқми, вискими, морфими, нашами, героинми, қорадорими, буларнинг ҳаммаси ҳаром. Ҳаммаси учун ўн тоифа одам Пайғамбаримиз соллаллоҳу алайҳи васалламнинг тилларидан лаънатга учрайди, Аллоҳнинг раҳматидан қувилади. Келинг, ана шу ўнта бадбахт тоифа билан танишиб чиқайлик: 1. Сиқувчи. Ўша вақтда хамр сиқиб тайёрлангани учун шундай дейилган. Бу сўз бугунги кунимиз тилида тайёрловчи дейилади. Демак, маст қилувчи ичимлик ва моддаларни тайёрловчилар Аллоҳнинг лаънатига учрайдилар. Улар учун бу дунёдаги барча тузумларнинг лаънати, қамоғи, турли жазолари етарли эмас. Охиратда Аллоҳ таоло уларни дўзахга ҳам солади. 2. Сиқишни буюрганни. Бу тоифа биринчи тоифадан ҳам ёмондир. Чунки биринчи тоифани ишга соладиган ҳам шу тоифадир. Инсонлар учун зарарли бўлган турли маст қилувчи ичимликлар ва турли сархуш қилувчи моддаларни ишлаб чиқаришни йўлга қўювчилар шулардир. Буларга ҳам Аллоҳнинг лаънати бўлади. Ишлаб чиқаришни йўлга қўйиш учун буйруқ берганлар ҳам шулар қаторидадир. 3. Ичувчисини. Энг асосий айбдор тоифа шу тоифадир. Қолган тўққиз тоифа ҳам шу тоифа учун, ушбу маълум тоифанинг пулини олиш учун ҳаракат қилади. 4. Ҳаммолини. Мазкур ҳаром нарсага ҳаммоллик қилувчи киши ҳам Аллоҳнинг лаънатига сазовордир. Хом ашёни тайёрлаш, жойига олиб боришда ҳаммоллик қиладими ёки тайёрлаш жойидами, сотиш жойидами ёки сотиш жойидан истеъмол жойига ташишдами, барибир. Ҳозирги кунда бутун дунё қарши курашаётганига қарамай, лаънати ҳаммолларнинг фаолияти туфайли қорадори ва унга ўхшаш ҳаром нарсалар бутун дунё бўйлаб кенг тарқалмоқда. Пайғамбаримиз соллаллоҳу алайҳи васаллам уларни беҳуда лаънатламаган эканлар. 5. Кўтартирувчисини. Ароқ ва унинг ҳукмидаги ҳаром нарсаларнинг ҳаммолларини ишга солувчи, уларга пул бериб ишлатувчи ҳам Аллоҳ таолонинг лаънатига учрайди. 6. Қуйиб берувчисини. Бу ҳам хамр ва унинг ҳукмидаги нарсалар равнақи учун хизматдир. Шунинг учун бу ишни қилувчи одам ҳам лаънатга учрайди. 7. Сотувчисини. Хамр ва хамр ҳукмидаги барча нарсаларни сотувчиларнинг ҳаммаси ҳам Аллоҳнинг лаънатига дучор бўладилар. Аллоҳ таоло ҳаром қилган нарсани сотгандан кейин бошқа нарса бўлиши ҳам мумкин эмас. Ҳозирги кунимизда маст қилувчи ичимликларни, гиёҳванд моддаларни сотувчилар инсониятга қанчалар зарар келтиришлари яна ҳам яққол намоён бўлиб турибди. Инсонлар чиқарган қонунлар қонун чиқарувчиларга зарар келтирмайдиган нарсани сотганларни жазоламайди. Мисол учун, ҳозир фақат гиёҳванд моддаларни сотадиган қочоқ савдогаргина жазога тортилади. Келажакда бу моддаларни ҳам маст қилувчи ичимликлар каби қонунлаштириб олишлари ҳеч гап эмас. Илоҳий қонунлар эса инсониятга зарар етказувчи ҳар бир нарсани сотганни жазога лойиқ деб топади. Бу ҳолни яхши тушунмоғимиз лозим. 8. Баҳосини еювчисини. Хамр ва хамр ҳукмидаги барча маст қилувчи нарсаларнинг баҳосини еган киши ким бўлишидан, қайси йўл билан ейишидан қатъи назар, Аллоҳ таолонинг лаънатига сазовордир. Бундай ҳаром нарсанинг баҳосини еган одам, дарҳақиқат, шунга муносибдир. 9. Сотиб олувчисини. Хамр ва унинг ҳукмидаги ҳаром, маст қилувчи нарсаларни сотиб олувчи, ўзи уларни истеъмол қиладими-йўқми, барибир гуноҳкордир. Уларни сотиб олиш ўша ҳаром нарсаларнинг ривожига ҳисса қўшмоқдир. Бу эса Аллоҳнинг лаънатига сабаб бўлувчи ишдир. 10. Сотдирувчисини. Мазкур маст қилувчи нарсаларни бевосита сотмаса ҳам уни сотдирувчи кишилар Аллоҳнинг лаънатига қолади. Кўриниб турибдики, хамр ва унинг ҳукмидаги барча маст қилувчи ичимлик ва моддаларнинг яқинига бориш ҳам мўмин-мусулмон одам учун умуман тўғри келмайди. Шу маънодаги ишларни ўзига касб қилиб олган ёки гоҳ-гоҳида бўлса ҳам аралашиб турадиган кишилар дарҳол ўзларини бу нарсалардан четга олишлари лозим. Акс ҳолда, Аллоҳнинг лаънатига қоладилар. Валлоҳу аълам!\n1хбет ўйинига пул тикиш\nҚариндошлар орасида канал очиш\nАроқ сотадиган дўкон билан қўшни бўлиш


Хиндистонда циклон сабабли 1 млн киши шошилинч эвакуация килинади – Дарё уз Янгиликлар\nГлавная / Жахон / Хиндистонда циклон сабабли 1 млн киши шошилинч эвакуация килинади\nХиндистонда циклон сабабли 1 млн киши шошилинч эвакуация килинади\n03.05.2019\tЖахон Comments Off on Хиндистонда циклон сабабли 1 млн киши шошилинч эвакуация килинади 138 Показы\nХиндистоннинг Одиша штати рахбарияти якинлашиб келаётган “Фани” циклони сабабли 1 млнга якин кишини шошилинч эвакуация килмокда. Циклон 3 май куни сохилга етиб келиши кутилмокда. NDTV телеканалининг маълум килишича, штат рахбарияти шу максадда одамларни вактинчалик жойлаштириш лагерларини ташкил этади ва катта тошкинлар юз беришига тайёргарлик курмокда.\n“Биз ишламокдамиз ва бизда сохилбуйи худудларидан одамларни эвакуация килиш учун хали вакт бор”, деб айтган штат рахбарияти вакили.\n“Фани” циклони Бенгал курфази томондан харакатланмокда ва узи билан бирга кучли ёгингарчилик, тезлиги 200 км/соатга етувчи шамоллар олиб келмокда. Турли бахолашларга кура, бу Одиша штатига 2014 йилдан бери ёпириладиган энг кучли циклон булади. Шамол ва ёмгир одамлар хаётига хавф солмокда, 1999 йилда шундай довул вактида 10 мингдан купрок киши халок булган. Шу сабабли сохилбуйидаги кишлоклардан одамларни эвакуация килишга карор килинган.\nТаъкидланишича, табиий офат галла экинларига, мевали дарахтлар плантацияларига жиддий зиён етказиши мумкин, иншоотлар, электр узатиш линияларига хавф солади. Шунингдек, ёмон об-хаво кушни штатлар – Андхра-Прадеш ва Гарбий Бенгалияни хам камраб олиши мумкин.\nПред. Сергей Лавров Узбекистонга нима максадда келаётгани маълум булди\nСледующая Оналар хакида шеърлар


Тошкент шаҳрида 8,1 миллиард сўмлик риэлторлик хизматлари кўрсатилган\n23.04.2014 Чоп этиш учун\nЎзбекистон Республикаси Олий Мажлиси Қонунчилик палатаси Бюджет ва иқтисодий ислоҳотлар қўмитаси томонидан Ўзбекистон Республикасининг “Риэлторлик фаолияти тўғрисида”ги қонуннинг Тошкент шаҳрида ижро этилиши бўйича ўтказилган назорат-таҳлил якунларига бағишланган йиғилиши бўлиб ўтди.\nЙиғилишда таъкидландики, Ўзбекистон Республикасининг “Риэлторлик фаолияти тўғрисида”ги Қонун 2011 йил 23 июндан бошлаб кучга кирганлиги муносабати билан республикада риэлторлик фаолиятининг қонуний базасига асос солинди. Илк бора риэлторлик фаолияти Ўзбекистон Республикасида ўтказилаётган иқтисодий ислоҳотларнинг изчиллигини акс эттирувчи иқтисодиётнинг мустақил бўлаги сифатида белгиланди, риэлторлик касби эса ўзининг расмий эътирофига сазовор бўлди.\nҚонунда асосий тушунчалар шакллантирилди ва илғор халқаро тажрибага асосан ушбу фаолият турини ривожлантириш мақсадида риэлторлик хизматларини кўрсатишга бўлган асосий талаблар белгиланди. Биринчи марта кўчмас мулк мулкдори ушбу Қонун асосида кўчмас мулк бозорининг турли тоифадаги иштирокчиларидан мустаҳкам ҳуқуқий ҳимояланиш имконига эга бўлди.\nҚонун қабул қилинган пайтдан бошлаб ўтган даврда республикада кўчмас мулк бозорининг ривожланишига ижобий таъсир қилганлигини қайд этиш лозим.\nАввало, бу иқтисодиётнинг ушбу секторида норматив-ҳуқуқий базанинг такомиллаштирилишидир. Ўзбекистон Республикасининг “Риэлторлик фаолияти тўғрисида”ги Қонуни нормаларини рўёбга чиқаришни таъминлашга қаратилган бир қатор норматив-ҳуқуқий ҳужжатлар қабул қилинди.\nҚонун билан риэлторлик фаолиятини давлат томонидан юридик шахслар, якка тартибдаги тадбиркорларни лицензиялаш ва жисмоний шахсларни сертификатлаш йўли билан тартибга солиш белгилаб қўйилди.\nУмуман республикада 2014 йил 1 апрель ҳолатига кўра, 1122 нафар жисмоний шахс риэлторнинг малака сертификатларини олган, 158 та юридик шахс ва 10 нафар якка тартибдаги тадбиркорлар риэлторлик фаолиятини амалга ошириш ҳуқуқини берувчи лицензияларга эга бўлганлар, шу жумладан Тошкент шаҳри бўйича 535 нафар жисмоний шахс малака сертификатларини олган, 84 та юридик шахс ва 5 нафар якка тартибдаги тадбиркорлар риэлторлик фаолиятини амалга ошириш ҳуқуқини берувчи лицензияларни олишган. 2013 йилда Тошкент шаҳри бўйича кўрсатилган риэлторлик хизматларининг ҳажми 8,1 млрд. сўмни ташкил қилиб, 2012 йилдаги билан қиёслаганда 24,6 фоизга кўпдир.\nЎзбекистон Республикаси Президентининг 2013 йил 27 июндаги “Ўзбекистон Республикасида Миллий ахборот коммуникация тизимини келгусида ривожлантириш чора-тадбирлари тўғрисида”ги қарори ижросини таъминлаш мақсадида интерактив давлат хизматлари Ягона портали орқали тадбиркорларга риэлторлик фаолиятини амалга ошириш ҳуқуқини берувчи лицензия ва риэлторнинг малака сертификатини олиш учун аризаларни қабул қилиш, рўйхатга олиш ва кўриб чиқиш бўйича интерактив давлат хизматлари кўрсатиб келинмоқда.\nҲозирги пайтда истаган киши Давлат рақобат қўмитасининг интернет веб-сайти (www.gkilicenz.uz) да лицензия олиш ва малака имтиҳонларидан ўтиш учун зарур бўлган ҳужжатлар, имтиҳонлар ўтказиш жадваллари, шунингдек имтиҳонлар натижалари билан танишиши мумкин. Лицензия талабгори on-line режимда унинг аризаси кўриб чиқишнинг қайси босқичида эканлигини билиб олиши мумкин.\nЎрганиш мобайнида риэлторлик хизматларининг асосий қисмини кўчмас мулк объектлари билан битимлар тузишда воситачилик ҳамда ахборот-маслаҳат хизматлари ташкил қилиши маълум бўлди. Риэлторлик ташкилотларининг асосий қисми ўз фаолиятларини\nТошкент ш. (89) ва Самарқанд ш. (21) олиб боришмоқда. Риэлторлик ташкилотларини ташкил этиш Жиззах (2), Сурхандарё (1), Сирдарё (2) вилоятларида суст суръатларда олиб борилмоқда.\nРиэлторнинг малака сертификатини бериш бўйича ишларни ўрганиш давомида 2011 йилда 302 та, 2012 йилда – 131 та, 2013 йилда – 88 та ва 2014 йилнинг I чорагида 14 риэлторнинг малака сертификатлари берилганлиги аниқланди. Берилган риэлторнинг малака сертификатларининг 47,7 фоизи Тошкент шаҳрига тўғри келмоқда.\nМажлисда, шунингдек риэлторлик хизматларининг жорий аҳволи ва ривожлантириш истиқболлари ҳамда риэлторлик фаолиятида қонун ҳужжатларини қўллаш масалалари муҳокама қилинди.\nМуҳокамада иштирок этган риэлторлик ташкилотларининг вакиллари, экспертлар, вазирлик ва идораларнинг мутахассислари мазкур турдаги тадбиркорлар фаолиятини такомиллаштириш бўйича ўз мулоҳазаларини айтиб ўтдилар.\nКўришлар сони: 8090


Мухлисларни Андижон вилояти чемпионати финал учрашувига чорлаймиз\n16 ноябрь, 2017, 09:54\nБугун футбол бўйича Ўзбекистон биринчилиги иккинчи табақа жамоалари ўртасида Андижон вилояти чемпионатининг финал учрашуви бўлиб ўтади. Жорий мавсум чемпионатда муносиб иштирок этган “УзДонгЯнгко” (Андижон) ва “Шаҳрихон-1926” (Шаҳрихон) жамоалари энг кўп очко жамғариб, якунда финал йўлланмасини қўлга киритди.\nЭнди ушбу жамоалар 16 ноябрь, пайшанба куни финал баҳсида тўқнаш келади. Мазкур учрашув Андижон шаҳридаги “Соғлом авлод” стадионида бўлиб ўтади. Ўйин соат 13:00да бошланади. Қизиқарли ва муросасиз руҳ остида ўтиши кутилаётган финал учрашувига барча ишқибозларни таклиф этиб қоламиз. Стадионга кириш бепул!


Гиёҳвандлик – дунё ва охират заволи\n“Кўпи маст қиладиган нарсанинг ози ҳам ҳаромдир”\n“2017 йилнинг охирида Ўзбекистондаги гиёҳвандлар сони 8036 киши экани қайд этилди. Уларнинг 2 фоизидан кўпроғи аёллардир. Спирти ичимликка муккасидан кетганлар эса 40 минг ортиқ. Гиёҳванд моддаларга тобе бўлиб қолганлар ичида 14 ёшгача бўлганлар кузатилмаган. Бироқ 15-20 ёш оралиғида 50 га яқин киши руйхатга тушган”, дея Ўзбекистон Республикаси Вазирлар Маҳкамаси ҳузуридаги Наркотик моддаларни назорат қилиш миллий ахборот-таҳлил маркази мутахассиси Андрей Мокийга таяниб хабар беради gazeta.uz\nАллоҳ таоло бизга сиротул мустақимни кўрсатиб бу мумкин, бу мумкин эмас деб таълим берар экан, ҳаёти дунёда сермазмун ва манфаатли ҳаёт кечиришимизни ирода қилди. Шариатимиз ҳалол ва ҳаром нарсаларнинг бирортасини ҳам қолдирмасдан мукаммал баён қилиб берган. Нимаики соғликка фойдали ва шариат аҳкомларига мувофиқ бўлса – ҳалол. Нимаики ёмон, соғликка зарарли бўлса, шубҳасиз, ҳаромдир. Гиёҳванд воситалар ана шу иккинчи тоифа туркумига киради.\nДарҳақиқат, гиёҳвандлик аср вабосига айланди. Бу кушанда ҳар йили миллионлаб инсонларнинг ҳаётини издан чиқариб, умрига зомин бўлмоқда. Аллоҳ таоло “Моида” сурасининг 90-оятида: “Эй иймон келтирганлар! Албатта, хамр, қимор, бутлар ҳамда фол очадиган чўплар ифлос нарса. Шайтоннинг ишидир. Бас, ундан четда бўлинг. Шоядки, нажот топсангиз”, деб марҳамат қилди.\nУшбу ояти каримадаги “хамр” сўзи араб тилида “тўсиш”, “беркитиш” деган маъноларни англатади. Тановул қилган кишининг онгига таъсир қиладиган, унинг ақлини тўсадиган, хаёлини чалғитадиган, бошқача айтганда, “маст қиладиган” ҳар бир нарсага “хамр” дейилади. Бундан маст қилувчи ҳар бир, хоҳ у ичадиган алкогол, хоҳ истеъмол қиладиган гиёҳванд модда, хоҳ чекадиган тамаки бўлсин – барчаси ҳаромлиги тушунилади. Аллоҳ “Бас, улардан четда бўлинг, шояд нажот топсангиз”, деб амр қилди.\nТаассуфки, сўнгги йилларда ушбу заҳарли моддаларнинг зарар доираси кенгайиб кетди. Гиёҳванд моддаларни истеъмол қилувчилар оғир касалликларга йўлиқиб, охири эса даволаб бўлмас ҳолга етиб бормоқда. Шунингдек, онколог шифокор мутахассисларнинг таъкидлашича, ўпка рак касаллиги кўп ҳолатда тамаки чекиш, алкогол маҳсулотлари эса кўплаб жиноятлар содир этилишига сабаб бўлмоқда. Энг ачинарлиси, уларнинг аччиқ хатоси оқибатида бегуноҳ фарзандлар турли туғма нуқсонлар билан дунёга келаётир...\nНаркотик моддаларни истеъмол қилиш, ўзини-ўзи ўлдириш билан баробардир. Аллоҳ таоло Нисо сурасининг 29-ояти каримасида: “Ўзингизни ўзингиз ўлдирманг”, деб амр қилади.\nҲадиси шарифда Расулуллоҳ соллаллоҳу алайҳи васаллам: “Ҳар ким ўзини-ўзи заҳар билан ўлдирса, қиёмат куни жаҳаннам ўти билан азобланади”, деб айтганлар.\nБу ҳадиси шариф ва ояти каримадан аён бўладики, инсон ўз соғлигига зарарли бирор нарсани истеъмол қилиш мумкин эмас. Уларнинг барчаси ҳаром. Чунки гиёҳванд моддалар истеъмол қилиш кишининг на дини ва на ақлига ҳам фойдали бўлган, бўлмайди ҳам! Демак, уларнинг истеъмолида заррача ҳам фойда йўқ, балки зарар бор. Нафақат ўзига, балки бутун жамиятга улкан зарар ва таҳдид бор.\nЁмон иш қилишнинг ўзи гуноҳ бўлса, унга шароит яратиб берган инсонга ҳам унинг миқдорича, балки ундан-да кўп гуноҳ бўлиши ва дунёю охиратда жазоси оғир бўлиши кўплаб ояту ҳадисларда бот-бот такрорланган бўлса-да, баъзилар ўзига ибрат олмаяпти.\n“2017 йил Ўзбекистонда 5 мингга яқин гиёҳвандлик билан боғлик жиноят содир этилган ва наркотик модда бўлган ўсимликларни етиштириш билан боғлиқ 895 ҳолат аниқланган. Шунингдек, психофаол воситаларни сотиш билан 310 шахс ушланган. Улардан 62,5 минг дона дори воситалари олинди”, деб uza.uz сайти хабар беради.\nБундай воситаларни сотиш, етказиб бериш билан шуғулланаётган ҳамда истеъмол қилаётганлар кўзларини очсинлар. Аввало Аллоҳ таоло олдида жавоб беришини унутмасин. Беш кунлик ҳаётда арзимаган сариқ чақага учиб, ҳаром йўл билан пул топиб, гуноҳ ишларни қилиб охиратдаги абадий роҳатдан бенасиб қолишдан эҳтиёт бўлишсин. Сўнг халқига, юртига зарар етказиб, ёш авлодни йўлдан уриб, ўзи билан бирга бошқаларни ҳам жиноят домига тортишдан сақлансин. Ёмон иш жазосиз қолмайди, эртага, албатта, қонун олдида жавоб беришади. Ундай инсонлар ҳеч қачон яхшиликка ета олишмайди, ҳаётда зор, охиратда эса хор бўлади.\nИбн Умар розияллоҳу анҳудан ривоят қилинган ҳадиси шарифда Расулуллоҳ соллаллоҳу алайҳи васаллам шундай дейдилар: “Ҳар бир маст қилувчи – хамрдир. Ва ҳар бир маст қилувчи ҳаромдир. Ким дунёда хамр ичиб ўлса ва унга муккасидан кетган бўлса, у охиратда ичмайди (яъни жаннатдаги покиза ва тотли шароблардан ичмайди, чунки жаннатга кира олмайди)”.\nИбн Умар розияллоҳу анҳудан ривоят қилинган яна бир ҳадисда: “Ким хамр ичса, унинг намози қирқ кун қабул қилинмайди. Агар тавба қилса, Аллоҳ унинг тавбасини қабул қилади. Ва агар (хамр ичишга) қайтса, Аллоҳ унинг ибодатини қирқ кун қабул қилмайди, агар тавба қилса, Аллоҳ унинг тавбасини қабул қилади. Ва агар (хамр ичишга яна) қайтса, Аллоҳ унинг ибодатини қирқ кун қабул қилмайди, агар тавба қилса, Аллоҳ унинг тавбасини қабул қилади. Ва агар (хамр ичишга) тўртинчи маротаба қайтса, Аллоҳ унинг ибодатини қирқ кун қабул қилмайди, агар тавба қилса, Аллоҳ унинг тавбасини қабул қилмайди ва уни “Хобал” дарёсидан суғоради”, дедилар. Шунда: “Эй Абу Абдурраҳмон, “Хобал” дарёси нима у?” деб сўралди. “У – дўзах аҳлининг йирингдан бўлган дарёсидир”, деб жавоб бердилар”. (Имом Термизий ривояти).\nШундай экан, Аллоҳ таолодан тавфиқ сўраб, ҳаётимизни тўғри кечиришга ҳаракат қилишимиз, фақат, ҳалол, пок нарсалар истеъмол қилишимиз; ёмон, зарарли, ҳаром нарсалардан сақланишимиз лозим. Нафақат ўзимиз, балки оила-аҳлимизга, дўсту биродарларимизга ҳам эътиборли бўлишимиз даркор. Зеро, ҳаром нарсалар инсонга манфаат келтирмайди. Гуноҳларнинг оқибати эса ачинарли бўлади.\n1138 марта ўқилди\nДругие материалы в этой категории: « Ёмғир сувидан қандай қилиб шифо топиш мумкин?\tШайх Муҳаммад Содиқ Муҳаммад Юсуф раҳимаҳуллоҳнинг гўзал одатларидан бири »


Бухорода мудҳиш йўл-транспорт ҳодисаси юз берди. 2 киши воқеа жойида ҳалок бўлди\n2019 йил 2 январь куни тахминан соат 18:10ларда 26 ёшли Ф.Н. бошқарувидаги Cobalt русумли автомашинасини Бухоро вилояти Пешку тумани “Жонгелди” МФЙ ҳудудидан ўтган 4Р-61-сонли автомобиль йўли бўйлаб, А-380-сонли халқаро автомобиль йўли томон бошқариб келаётган вақтида, бошқарувни йўқотиб, йўлнинг ўнг томонида тўхтаб турган ҳайдовчи, 24 ёшли Д.Қ.нинг бошқарувида бўлган Cobalt русумли автомашинанинг орқа қисмига бориб уриши оқибатида йўл-транспорт ҳодисаси содир қилган.\nИИВ ҳузуридаги Тергов департаменти хабарига кўра, натижада ҳайдовчи Ф.Н.нинг бошқарувидаги Cobalt автомашина йўловчилари. 49 ёшли Ғ.О. ва 43 ёшли Д.Ж.(аёл)лар олган тан жароҳатлари оқибатида ҳодиса содир бўлган жойда вафот этишган.\nБундан ташқари, йўловчи, 26 ёшли И.И. олган тан жароҳатлари билан Газли шаҳарчаси марказий шифохонасига ётқизилган.\nМазкур ҳолат юзасидан Пешку тумани ИИБ ҳузуридаги Тергов бўлими томонидан Жиноят кодексининг 266-моддаси 3-қисми “а” банди (одамлар ўлимига олиб келган транспорт воситалари ҳаракати ёки улардан фойдаланиш хавфсизлиги қоидаларини бузиш) билан жинояти иши қўзғатилган.


Ўзбекистон ва Қирғизистон ташқи ишлар вазирлари музокара ўтказди\n11:53 / 05.11.2020\n2020 йилнинг 5 ноябрь куни Ўзбекистон Ташқи ишлар вазири Абдулазиз Комилов Тошкент шаҳрига амалий ташриф билан келган Қирғизистон Ташқи ишлар вазири Руслан Казакбаев билан учрашди.\nТашқи ишлар вазирлиги хабарига кўра, музокаралар чоғида сиёсий, савдо-иқтисодий, инвестиция, транспорт-коммуникация, сув хўжалиги ва маданий-гуманитар соҳаларда Ўзбекистон-Қирғизистон ҳамкорлигининг ҳозирги ҳолати ва уни янада ривожлантириш истиқболлари муҳокама қилинди.\nВазирлар кўп томонлама тузилмалар доирасидаги ўзаро алоқалар, шунингдек, минтақавий ва халқаро кун тартибини муҳокама қилдилар. Марказий Осиё мамлакатлари ўртасидаги ҳамкорликнинг ижобий суръатини сақлаб қолишдан икки томон ҳам бирдек манфаатдор эканлиги маълум қилинди.\nОлий ва юқори даражадаги муқаддам эришилган келишувларга содиқлик тасдиқланди. Ўзбекистон ва Қирғизистон ўртасидаги стратегик шериклик ва кўп қиррали ҳамкорликни мустаҳкамлаш муҳимлиги қайд этилди.\nУчрашув якунлари бўйича Қўшма баёнот қабул қилинди, дейилади маълумотда.


15:41 / 24.05.2017\nМиллатнинг энг асосий бойликларидан бири бу – тил ҳисобланади. Дунёда қанча миллат ва элат бўлса, шунча тил мавжуд. Тил миллатнинг жаҳонда тутган ўрни, унинг тарихи ва келажагини белгилайдиган мезондир. Унинг йўқ бўлиб кетиши ёки бузилиши миллат маънавиятига, ўзлигига жиддий путур етказади.\nБир воқеа сабаб шу мавзу ҳақида гапиргим келди. Бир қарашда у нарса оддий ёки арзимасдек туюлади, лекин моҳиятан олиб қаралса, бунинг остида катта шармандагарчилик ётибди. 21 май куни аралаш жанг санъати (MMA) устаси, россиялик жангчи Ҳабиб Нурмагомедов ва унинг спортчи дўстлари Тошкент шаҳрига ташриф буюрди. Шу муносабат билан матбуот анжумани ҳам ташкил этилди. Таъкидлаш жоизки, ушбу матбуот анжумани ҳиссиётларга бой ва қизиқарли ўтди. Аммо ана шу тадбирда одамларимиз ўзлари сезмаган ҳолда бир нарсада нўноқ эканликларини сездириб қўйишди, яъни саломлашиш жараёнида.\nҲабиб Нурмагомедов доғистонлик. Диний эътиқодига кўра мусулмон. Шунга кўра, унга ва дўстларига савол беришдан олдин одамларимиз сўзларини саломдан бошлашди. Бу жуда яхши, лекин саломни Кавказ оҳанги ва шевасида беришди. Масалан: ўзбекчада “Ассалому алайкум” дейилса шу калом Кавказ шевасида: “Ассаламалайкум” деб жаранглайди. Биз ўзбекмиз, мусулмонмиз. Қадим-қадимдан гапимизнинг боши саломдан бошланган ва бу анъана ҳамон давом этмоқда. Нега энди ўзимизни ўзбек шевасида, ўзбекчасига салом бериш ўрнига Кавказча оҳангда ёки шевада салом беряпмиз? Айб эмасми бу? Арабларда саломлашишнинг “Ас саламу алайка” деган шакли ҳам учрайди, эртага бирор араб меҳмонга ҳам шундай деб салом берамизми?\nБундай бўлишига сабабларнинг энг каттаси сўнгги пайтларда салом нималигини унутиб қўйганимиздир. Тошкент тарафларда “солейкум”, “салом” дейилса, айрим вилоятларда буни ҳам ўринлатишмайди: “Ҳа, яхшими?”, “Эй, зўрми?”, “Қандоқсан?”дан бошланади гаплар. Аммо бирор кавказлик билан суҳбатлашилса (айниқса, у машҳур бўлса) дарров тусланилади: “Ассаламалайкум брат!”. Кулгили ва бачкана эмасми?\nБу баҳсли масала, тилшунослар ундоқ деган, филологлар бундай фикрда дейилиши мумкин. Лекин эслатиб ўтмоқчиманки, бу илмий ёки таҳлилий мақола эмас, шунчаки кечинмалар сарҳисоби. Тўйларда Андижон полкаси ёки Дилхирожга ўйнамаганимизга анча бўлди (ўйнашни ҳам билмасак керак), лекин “Лезгинка”га дастрўмолни ҳилпиратиб ўйнашни, келинлар эса орқасига гул отишни, вальсни, хуллас, кўчирмакашликни қойиллатишга ҳаракат қиламиз. Ҳатто битта тўйда “Горька”нинг гувоҳи ҳам бўлдик. Битта шу саломлашимиз қолганди, шуни ҳам туслашга ҳаракат қиляпмиз.\nБоболаримизда бир кестиқли нақл бор: “Бировнинг ноғорасига ўйнама”, деган. Кимлигидан уялган ёки асл кимлигини билмаган инсон ўйинчи инсон. У ким нимани чалса, эшилиб ўйнайверади. Ана шундай бўлмаслик учун, аввало, ўзликни англаши, ўзни ҳурмат қилиш зарур. Шунда миллат қудратли, маънавият мустаҳкам бўлади.


Ўзбеклар қирғиз милиционерларини юртига қайтармаяпти\n24 ноябр 2020, Тошкент вақти: 09:31\nҚирғизистон Ички ишлар вазирлиги Наманганда қирғиз милиционерларининг Ўзбекистон Миллий хавфсизлик хизмати ходимлари томонидан қўлга олиниши провокация, дея баёнот берди.\nБаёнотда айтилишича, 4 июнь куни Жалолобод вилоятининг Олабуқа тумани ички ишлар бўлими ходимлари Қувоничбек Абдуқодиров ва Соибжон Мусаев Наманган вилоятининг Чортоқ туманида Ўзбекистон МХХ ходимлари томонидан қўлга олинган. Қирғиз милиционерлари “автомобилни маст ҳолда бошқариш”да айбланмоқда. Бироқ орадан 5 кун ўтганига қарамай, қирғиз милиционерларига жарима ҳам солинмаган, расмий айблов ҳам билдирилмаган. Айни пайтда қирғиз фуқаролари МХХнинг Наманган вилояти бошқармасида сақланмоқда.\nҚирғизистон ИИВ бу воқеа 2 июнь куни Ўзбекистоннинг икки чегарачиси Қирғизистоннинг Новкен туманидаги Дўстлик қишлоғида қуролсизлантирилиши билан боғлиқ эканини билдирмоқда.\nЎшанда, Жалолобод милицияси вакили Иброҳим Шаманалиевнинг айтишича, ўзбек чегарачилари Новкенга қуролланган ҳолда келиб, Қирғизистон фуқароси Файзулло Абдураҳмоновни уйидан зўрлик билан Ўзбекистонга олиб кетмоқчи бўлган. Бироқ ҳамқишлоқлари бундан хабар топиб, Файзуллони чегарачилар қўлидан қутқариб қолганди.\n“Файзулло Ўзбекистонда қидирувда бўлмаган, жиноят олами билан ҳам алоқаси йўқ оддий бир фуқаро. Шунинг учун ўзбек чегарачилари уни ғаразли мақсадда - пул ундириш умидида олиб кетаётган бўлиши мумкин, деган тахмин бор. Бироқ ҳамқишлоқлари ўзбек чегарачиларига ҳужум қилиб, Файзуллони қутқариб қолган. Ўзбекистон чегарачилари қочишга улгурган, бироқ уларнинг 50 та ўқи бўлган иккита Калашников автоматини Файзуллонинг ҳамқишлоқлари тортиб олиб қўйган. Айни пайтда автоматлар милиция бўлимида сақланмоқда. Бу воқеа юзасидан жиноят иши очилган”, - деган эди Иброҳим Шатманалиев.\nҚирғизистон ИИВ Наманганда Ўзбекистон МХХ томонидан қирғиз милиционерларининг қўлга олиниши айни мана шу воқеага жавоб эканини таъкидламоқда.\nИИВ расмий вакили Бақит Сеитов бу тахминни Наманган вилояти раҳбарлари ҳам тасдиқлаганини билдирди.\n“Телефон суҳбатларида вилоят ва туман раҳбарлари бу МХХ кўрсатмаси, деб очиқ-ойдин тан олди. Ўзбек тарафи агар биз ўзбекистонлик чегарачиларга нисбатан очилган жиноят ишларини ёпсак ҳамда улардан тортиб олинган автоматларни қайтарсак, милиция ходимларининг озод этилишида ёрдам кўрсатишини билдирди. Лекин биз бунга рози бўлмадик. Айни пайтда ўзбек чегарачиларига нисбатан “давлат чегарасини ноқонуний тарзда бузиб ўтиш” моддаси бўйича очилган жиноят иши Қирғизистон Миллий хавфсизлик хизматига ўтказиб берилган”,- деди Бақит Сеитов.\nУнинг сўзларига кўра, Ўзбекистон ИИВ ҳам бу масалани ҳал этишда қирғиз тарафи билан ҳамкорлик қилишга мойиллик билдирмаётир. Қирғизистон томони милиционерларнинг озод этилишини сўраб, Ўзбекистон ички ишлар вазири номига иккита мактуб жўнатган. Бироқ уларга жавоб олингани йўқ.\n“Милиционерларимиз маст аҳволда бўлмаган. Улар қўлга олингач, маҳаллий врачлар кўригидан ўтказилган. Биз экспертиза натижаларини талаб қилсак, натижалар шу кунгача чиқмагани аён бўлди. Бундай бўлиши мумкин эмас. Чунки ҳар қандай эксперт бир дақиқа ичида одамнинг маст ёки маст эмаслигини, ҳатто қанча миқдорда спиртли ичимлик ичганини аниқлаб бера олади. Бундан ташқари, маст аҳволда машина бошқаргани учун беш-олти кун қамоқда сақлансин, деган қонун ҳам йўқ. Бунинг учун фақат маъмурий жазо қўлланилади. Қирғиз милиционерлари Ўзбекистон махсус химзатлари провокациясига дучор бўлган”,- деди Бақит Сеитов.\n9 июнь куни Қирғизистон Ташқи ишлар вазирлиги ҳам бу воқеага баҳо берилиши ҳамда қирғиз милиционерлари озод этилишини талаб қилиб расмий Тошкентга норозилик нотаси жўнатди.\nҚирғиз ахборот агентликлари тарқатган хабарга кўра, ўзбек-қирғиз чегарасининг Жалолобод вилоятидан ўтувчи қисмидан ўзбек тарафига қирғиз милицияси ходимлари ўтказилмай қўйилган. Қирғизистон ИИВ маълумотига кўра эса ҳар куни Жалолобод вилоятига турли юмушлар билан Ўзбекистоннинг 15-20 милиция ходими келиб кетмоқда. Қирғиз тарафи уларнинг мамлакат ҳудудига ўтишини тақиқламоқчи эмас.\n“Қирғизистон ҳар бир масалани дипломатик йўл билан ҳал этиш тарафдоридир”,- дейилади баёнотда.


Нурафшон шаҳрида Ўзбекистондаги илк мультибренд автосалон очилди\nНурафшон шаҳрида Ўзбекистондаги илк мультибренд автосалон...\n20.12.2018 19:46 0 944\n2018 йилнинг 20 декабрь куни Тошкент вилоятининг Нурафшон шаҳрида Президент Шавкат Мирзиёевнинг 2018 йилнинг январь ойида Тошкент вилоятига ташрифи чоғида берилган топшириғига биноан барпо этилган Ўзбекистондаги илк мультибренд автосалонининг очилиш маросими бўлиб ўтди.\nМультибренд автосалонининг фаолияти ушбу ҳудудда 100 кишини иш билан таъминлаш имконини беради.\nМазкур замонавий автосалоннинг вазифаси ЎзАвто компанияси таркибига кирувчи корхоналар томонидан ишлаб чиқарилган енгил автомобиллар, катта юк техникалари ҳамда эҳтиёт қисмларини сотиш, шунингдек уларга сервис, сотув ва даврий кафолатли техник хизмат кўрсатишдир.\nШунингдек автосалон харидорларга аъло даражада хизмат кўрсатиши билан қулайлик туғдиришни мақсад қилган.\nЗамонавий мультибренд автосалоннинг шоурумида доимий равишда «GM Uzbekistan», «SamAvto», «JV MAN Auto – Uzbekistan» ҳамда «UzAuto Trailer» каби миллий автосаноат корхоналарининг Chevrolet, MAN, Isuzu ва Kamaz брендлари доимий равишда тақдим этилади. Бундан ташқари автосалонда автосуғурта, автомобиль харид қилиш жараёнида давлат рақамларини расмийлаштириш каби хизматлар кўрсатилади. Қўшимча қулайлик сифатида автосалонда банк филиали очилган.\n2400 кв.метрни ташкил қиладиган сервис ҳудуди замонавий техника нуқталари билан жиҳозланган. Бу ерда «Ўзавтосаноат»нинг барча брендлари учун исталган турдаги кафолатли ва кафолатдан сўнгги хизматларни кўрсатиш учун барча зарурий ускуналар ўрнатилган.\nШу куннинг ўзида, 10 декабрь куни сотуви бошлаган янги модель, Tracker автомобилининг тақдимоти бўлиб ўтди. Айтиш жоизки, компания қисқа муддатларда 1000 дан ортиқ янги моделдаги автомобилларни сотган.\nМазкур моделни йирик узелли йиғиш ишлари «GM Uzbekistan»нинг Тошкент шаҳридаги филиалида амалга оширилади.\nGM Uzbekistan Нурафшон автосалон\nЖамият 15/08, 20:57\nСобиқ Тўйтепага янги ҳоким тайинланди\nЖамият 18/07, 12:17\nФарғонадаги автосалонда мижозларнинг 1 миллиард сўмдан ортиқ пули ўзлаштирилган (видео)


Пойтахтликларга етти совға\nЭКСПО – 2017 халқаро ихтисослаштирилган кўргазмаси доирасида Астана шаҳрида ўтаётган Жанубий Қозоғистон вилояти кунлари доирасида Жанубнинг пойтахтликларга еттита ўзгача совғаси тайёрлаб қўйилган. Бу ҳақда, вилоят ҳокимининг ўринбосари Уласбек Садибеков Марказий коммуникациялар хизматида ўтган матбуот анжуманида маълум қилди.\nЎзгача еттита тадбирнинг бири – Миллий кутубхонада Элбошининг “Келажакка йўлланма: маънавий янгиланиш” мақоласи доирасида нашр этилган “Шахс. Мустақиллик. Тарих”, “Жаҳон тан олган етти шахс” китоблари ва Астана шаҳар ўқувчилар саройида “Куч отаси – Ҳожимуқон” анимация фильмининг тақдимоти.\nИккинчиси – “Қазмунайгаз” компанияси биносидан бошлаб, “Нурйўл” гулзори бўйи билан “Байтерек” майдонигача “Туркий элнинг туб илдизи – Жанубдан Астанага салом!” мавзуида тарихимизни намоён этадиган туялар ва отлар карвони.\nУчинчиси – “Байтерек” майдонида бир вақтда 600 нафар ёш дўмбирачи ижросида куй.\nТўртинчиси – вилоят ёшлари Қурбон ҳайити муносабати билан жамоат транспорти ва одамлар гавжум жойларда 5000 кишига қандолат маҳсулотлари ва бўғирсоқ улашилади.\nБешинчиси – Қурбон ҳайитининг биринчи кунида этноовулда 5000 кишига палов пиширилиб, “1 қовун, 1 тарвуз” шоири остида 40 тонна қовун-тарвуз турмуши ночор оилаларга бепул тарқатилади. “Байтерек” ёдгорлиги олдида жанубийқозоғистонлик Еркинбек Бўкебаев ихтиро қилган қозоқ аравасида пойтахтликлар ва шаҳар меҳмонларига ҳайитлик берилиши, олтинчи тадбир бўлади.\nЕттинчиси – 1-2 сентябрь кунлари икки қаватли инглиз автобусида “Мангу эл”, “Сариарқа” ва бошқа гавжум кўчаларда мусиқий жамланма ҳавола этилади.\nХуршид ҚЎЧҚОРОВ, 2017-08-31, 18:16 178


28 ноябр 2020, Тошкент вақти: 20:03\nОзодлик билан суҳбатда Ҳаким Очилов ҳақиқатан ўз қахрамонлиги учун шаҳар маъмурияти томонидан тақдирлангани, бироқ Россияда ҳозирча ноқонуний мақомга эга экани сабабли Ўт ўчириш бошқармаси раҳбариининг ўт ўчирувчилар сафига қўшилиш таклифини қабул қила олмаётганини маълум қилди.\nҲаким Очилов билан суҳбат\nЭслатиб ўтамиз, Копейск яқинидаги Потанино қўрғонида 4 октябр куни кечаси кўп болали оила яшайдиган хонадон ёнаётгани тўғрисида қўшни уйда яшаб келган Ўзбекистон фуқароси Ҳаким Очилов ёнғинга қарши кураш бўлимига хабар қилган.\nШундан сўнг ўзбекистонлик 29 яшар йигит уй олдида қичқириб турган аёлдан уйнинг ичида ногирон эри ва болалари қолиб кетганини билиб, иккиланмасдан ёнғинга ташланган. Бирпасда Ҳаким кўчага бир яшар қизалоқни олиб чиққан ва яна ичкарига кириб кетган.\nОлов ва тутун босган хоналардан бирида у 8 яшар болакайни топиб, маҳкам қучоқлаган ҳолда уни олиб чиққан. Орқага қайтаётиб Очилов болаларига ёрдам бераман деб ичкарига кирган ва қалин тутундан заҳарланиб хушидан кетган онани йўлакда кўриб қолган. Ҳаким Очилов она болани кўтариб ташқарига олиб чиққан ва уларни ёнаётган уйдан узоқроққа жойлаштирган.\nҲаким Очилов учинчи маротаба ёнаётган уйга кириб кетади ва хоналарни қоплаган тутундан ҳеч нарса кўриб бўлмайдиган хоналардан бирида пайпаслаб 10 яшар болани топиб олади ва боланинг устида аллақачон ёнаётган кийимларини ечиб ўзининг курткасига ўраб олади ва ташқарига эсон-омон олиб чиқади.\nҲаким ичкарида яна болалар ва ногирон уй эгаси борлигини билган ва ёнаётган эшикдан кираолмасдан ошхона деразасини синдириб кирган. Ошхонада у газ баллонига кўзи тушиб қолган ва портлашни олдини олиш мақсадида қизиб кетган газ баллонини курткасига ўраб ташқарига улоқтириб юборади. Шундан кейин Ҳаким танасининг 60 фоизи куйган ва ўзи юраолмайдиган уй эгасини ҳам кўтариб ташқарига олиб чиққан. Ҳаким матбуотга берган интервьюсида уйда яна иккита бола қолиб кетгани ва уларни олиб чиқишнинг иложи бўлмаганидан афсусланишини айтди.\nҲакимни Фахрий ёрлиқ билан тақдирлаган ва бехато ҳамда аниқ ҳаракатларини алоҳида қайд этган Челябинск вилояти Ёнғинга қарши кураш хизмати бошлиғи Геннадий Ведерников Озодликка унинг ўт ўчирувчилар сафига қўшилиши мумкинлигини айтиб ўтган эди.


5230202 – Менежмент (туризм бизнесини бошқариш) – TDIU\nМенежмент (туризм бизнесини бошқариш)\nТаълим йўналиши номи, шифри: 5230202 – Менежмент (туризм бизнесини бошқариш)\nЎқув йилининг 20, 21 ва 22 – ҳафталари қишги семестр учун якуний назоратларни топшириш учун ажратилган. Баҳорги семестр қоида тариқасида ўқув йилининг 25-ҳафтасидан бошланади. Ўқув йилинининг 40, 41 ва 42 – ҳафталарида баҳорги семестр учун якуний назоратлар бўлиб ўтиши режалаштирилган. 1-3 курс талабалари учун ўқув йилининг 43-52 ҳафталари ёзги таътил учун ажратилган. 4-курс талабалари учун ўқув йилининг 32-35 ҳафталарида битирув малакавий амалиёт ўташи, 36-38 ҳафталар эса якуний назоратларни топшириш учун ажратилган. 4-курс талабалари учун ўқув йили 39-42 ҳафталарда битирув малакавий ишини ҳимоя қилиш билан якунланади.\nТаълим йўналиши объекти: Ушбу дастур доирасида фанларнинг назарий асослари, предмети ва методологияси, иқтисодий қонуниятлари, туризм бизнесини бошқаришга оид муҳим тушунчалар, категориялар, тамойиллар, ҳодиса ва жараёнлар ўртасидаги боғлиқлиқнинг сабаблари ва оқибатлари, туризм соҳасида кичик бизнес ва хусусий тадбиркорликни ташкил этиш ва бошқаришнинг ҳуқуқий-меъёрий асослари, шунингдек, туризм соҳасида хизмат кўрсатишни ривожланиш қонуниятларини ўрганиш.\n-хўжалик юритувчи субъект фаолиятини режалаштириш, ҳисоб-китоб ва таҳлил қилиш бўйича услубий кўрсатмалар, ҳуқуқий ҳамда меъёрий-ҳуқуқий ҳужжатлар;\n-хўжалик юритувчи субъектларни иқтисодий фаолиятини оқилона ташкил этишда мамлакатимиз ва хориж тажрибасини ўрганиш;\n-ишлаб чиқаришни технологик асосларини билиш;\n-туристик корхоналарда ишлаб чиқариш хизмат кўрсатиш самарадорлигини таъминлаш бўйича илмий тадқиқотлар ечимларини амалиётга татбиқ этиш;\n-бажараётган фаолияти бўйича иш режасини тузиш ва уни бажариш, назорат қилиш ва амалга оширган ишининг натижаларини баҳолаш малакасига эга бўлади.\n-ишлаб чиқариш ва хизмат кўрсатиш жараёнлари ва ресурсларидан фойдаланишни режалаштириш, фавқулодда содир бўлиши мумкин бўлган хавф-хатарларни таҳлил қилиш;\n-ишлаб чиқариш ва хизмат кўрсатиш корхоналарига инвестицияларни жалб қилиш механизмларини қўллаш, инвестиция лойиҳаларини ишлаб чиқишда иштирок этиш.\n-замонавий ахборот технологиялардан бошқарувда фойдаланиш, ишлаб чиқариш жараёнлари мониторинги ва сифатини баҳолаш усуллари ва механизмларини ишлаб чиқиш;\n-ахборот-таҳлил фаолияти натижалари бўйича ҳисобот тайёрлаш;\n-интернет тармоғида энг янги илмий ютуқлар ҳақидаги маълумотларни мақсадга йўналган ҳолда қидириш ва топиш;\n-илмий тадқиқот ишланмаларини тайёрлаш, соҳа адабиётлари экспертизасини амалга ошириш лаёқатига эга бўлади.\nМенежмент (туризм бизнесини бошқариш) таълим йўналишини тугатган талабалар Ўзбекистон Республикаси давлат бошқарув органлари, Ўзбекистон Республикаси туризмни ривожлантириш давлат қўмитаси, унинг минтақавий бошқармаларида, туман ва шаҳар бўлимларида, иқтисодиётнинг турли тармоқ ва соҳаларидаги корхона ва ташкилотларда шунингдек, туризм бизнеси ва бошқаруви соҳасида етакчи маслаҳатчи, кадрларни тайёрлаш ва малакасини ошириш марказлари бошқарувчиси сифатида ҳам фаолият олиб боришлари мумкин.\nORGBEH6 Ташкилий хулқ (6 ECTS)\nSTRMTC6 PR менежменти (6 ECTS)\nINNMAN6 Инновацион менежмент (6 ECTS)\nINTHRM6 Халқаро инсон ресурсларини бошқариш (6 ECTS)\nCORSR6 Ижтимой корпоратив маъсулият (6 ECTS)


Импичмент иши Сенатга юборилди. Демократларда Трампга қарши янги далиллар бор\n14:56 / 16.01.2020\nАҚШ Конгресси президентнинг импичментига оид ишни Сенатга йўналтириш учун овоз берди. Бу Дональд Трамп ўз лавозимида қолиш-қолмаслиги ҳал қилинадиган жараённи бошлаб берди. Сенатдаги эшитувлар кейинги ҳафтадаёқ бошланиши кутилмоқда.\nЖеррольд Надлер, Пелоси ва Шифф Трампнинг «жиноятлари» ҳақида гапиришмоқда\nАйблов моддаларини Сенатга юбориш Вакиллар палатаси Қўшма Штатлар президентига импичмент эълон қилганидан қарийб бир ой вақт ўтиб амалга ошмоқда.\nРасмий айбловларнинг тасдиқланиши давлат раҳбари лавозимини тарк этишини англатмайди - қарорни Сенат қабул қилади.\nДональд Трампга импичмент эълон қилинди. Энди нима бўлади?\nПодполковник президентга қарши: Трампнинг Зеленский билан суҳбати гувоҳи Конгрессда кўрсатма берди\n«Украинагейт»: АҚШ Конгресси Трампнинг импичменти бўйича резолюция қабул қилди\nЧоршанба куни ўтказилган ишни Сенатга ошириш бўйича овоз бериш жараёнида кутилган натижа қайд этилди: қарорни Миннесотадан бўлган конгрессмен Коллин Питерсондан ташқари барча демократлар қўллаб-қувватлашди, барча республикачилар қарши чиқишди - 228 конгрессмен қарорни қўллаб-қувватлаган бўлса, 193 нафари қарши овоз берган.\nОвоз бериш жараёни бошланишидан аввал Вакиллар палатаси спикери Нэнси Пелоси Сенатдаги эшитув вақтида айбловчилар вакиллари сифатида қатнашадиган «менежерлар»ни тайинлади.\nБу гуруҳни Конгресснинг разведка бўйича қўмитаси раҳбари Адам Шифф бошқаради. Гуруҳ аъзолари таркибидан юридик қўмита раҳбари Жеррольд Надлер, шунингдек, конгрессменлар Зои Лофгрен, Ҳаким Жеффрис, Вэл Демингс, Жейсон Кроу ва Сильвия Гарсиа ҳам ўрин олишган.\nСенатдаги эшитув қачон бошланади?\nБугун Вакиллар палатаси вакиллари спикер Нэнси Пелоси билан импичмент моддалари матнининг сўнгги таҳририни тасдиқлаш бўйича учрашув ўтказади.\nАҚШ президенти ўз мансабини суиистеъмол қилиш ва Конгресс ишига халақит беришда айбдор деб топилган.\nКейин эса айблов моддалари расман Сенатда тақдим этилади. Шу билан бир вақтда сенаторлар АҚШ президентига қарши айбловларни «холисона» кўриб чиқишга қасамёд қилишади. Жараён Олий суд раиси Жон Робертс томонидан бошқариб борилади.\nСенатда кўпчиликни ташкил қилувчи республикачилар вакили бўлмиш Митч Макконнеллнинг фикрича, мажлис кейинги ҳафта, 21 январь куни бўлиб ўтиши кутилмоқда.\nЧоршанба куни Дональд Трамп яна бир марта Вакиллар палатасидаги овоз бериш натижаларини «бемаънилик» деб атади ва Конгрессдаги республикачиларни ўзини ҳимоя қилишга чақирди.\nОқ уйда АҚШ ва Хитой савдо низоларини ҳал қилишнинг биринчи босқичи тўғрисида битим имзолаш вақтида журналистлар саволларига жавоб бера туриб, АҚШ президенти республикачи конгрессменларга юзланди ва уларни Капитолий тепалигига қайтишга чақирди.\n«Мен сизлар бу ерда ўтирмасдан, у ерда овоз беришда қатнашишингизни афзал кўраман. У ерда аҳмоқона иш бўлмоқда, келинг, шулар билан шуғулланайлик», деди Дональд Трамп.\nВакиллар палатаси Трампнинг импичменти бўйича декабрь ойида овоз берганди. Президентни лавозимидан четлатиш учун сенаторларнинг учдан икки қисми овоз бериши керак. Деярли барча таҳлилчиларнинг фикрича, Сенатда республикачилар сон жиҳатдан устунлик қилгани туфайли Трампнинг импичменти эҳтимоли жуда паст. Вакиллар палатасидаги овоз бериш жараёнларида бирорта республикачи импичментни ёқлаб овоз бермаган. Айни вақтда импичментнинг ашаддий тарафдори бўлган демократлар ҳам Сенатда ғолиб чиқишга умид қилишмаяпти.\nВакиллар палатаси спикерининг сўзларига кўра, демократлар импичмент эълон қилинганидан кейинги ўтган бир ой давомидаги танаффус вақтида президентга қарши янги ҳужжатлар, у қонунларни бузганига янги гувоҳликларни тўплашган.\nНью-Йоркнинг собиқ мэри ва Трампнинг шахсий адвокати Руди Жулиани - AFP\n«Вақт бизнинг фойдамизга ишлади, танаффусда президентни фош қилувчи қўшимча далиллар тўпладик», дея изоҳ берган Нэнси Пелоси.\nСенатга юбориладиган янги ҳужжатлар қаторида - президентнинг шахсий адвокати Рудольф Жулиани имзолаган мактуб нусхаси ҳам бўлиб, бу мактуб Оқ уй раҳбари ҳуқуқшуносининг ўзининг 2020 йилдаги президентлик сайловларидаги асосий рақиби бўлиши кутилаётган собиқ вице-президент Жо Байденга қарши компромат йиғишга уринаётганидан хабардорлигини тасдиқлайди, президент адвокати Украина раҳбари билан шахсан учрашув ўтказишини маъқуллаган.\nҲужжатлар ичига Жулиани Владимир Зеленскийга юборган мактуб нусхаси ҳам тиркалган.\n«Мен Президент Трампнинг шахсий вакили бўламан, унинг рухсати ва топшириғи билан мен кейинги душанба, 13 май ёки кейинги сешанба, 14 май куни учрашув ўтказилишини талаб қиламан», дея ёзган Жулиани.\nШу вақтгача Конгрессдаги республикачилар, шунингдек президент Трампнинг ўзи ҳам бир неча бор Қўшма Штатлар президенти шахсий адвокатнинг ҳаракатларидан воқиф эмаслигини таъкидлаганди. Аммо янги ҳужжатлар кўрсатмоқдаки, Рудольф Жулиани президент рухсати ва топшириғи бўйича ҳаракатланган.\nАҚШ президенти томонидан сайлов кампаниясини молиялаштириш қоидалари бузилишининг яна бир далили келиб чиқишига кўра СССРдан бўлган Лев Парнас тақдим этган файллар ва ҳужжатлар бўлиши мумкин.\nПарнас томонидан ёзилган битикда Зеленскийнинг фамилияси хато билан ёзилган\nУ тергов билан ҳамкорлик қилишга розилик берган ва демократларга нафақат шахсий телефонида сақланаётган файлларни, балки бошқа ҳужжатларни ҳам тақдим этган.\nУлар орасида Парнас томонидан ёзилган, Зеленский Жо Байденга қарши текширув бошлаши шарт экани уқтирилган ва ультиматум қўйилган ёзув ҳам бор.\n«Зеленскийни Байден иши бўйича текширув бошлашга унданг», дейилади ёзувда.\nПарнаснинг сўзларига кўра, у Зеленский жамоасидагилар билан алоқаларни Жулиани кўрсатмаси бўйича ўрнатган, адвокат эса Трампга бу музокаралар ҳақида ахборот бериб борган.\n«Президент Трамп нималар бўлаётганини биларди. У менинг барча ҳаракатларимдан хабардор эди. Мен Руди Жулиани ёки президент топшириғисиз ҳеч иш қилмаганман», дея қайд этган у.\nЖулиани Парнаснинг баёнотини «қайғули» деб атаган.\n«У учун афсусдаман. Мен уни олижаноб одам деб ўйлаган эканман. Аммо хато қилган эканман», деган у.\nШунингдек, ҳужжатларда Парнас ва Жулиани АҚШнинг Украинадаги элчиси Мэри Йовановични кузатишгани ва алал-оқибат у истеъфога чиқарилишига эришишгани келтирилган. Бу кузатувлар айнан кимлар томонидан амалга оширилгани ҳозирча маълум эмас.\nЛев Парнас Руди Жулиани билан яхши таниш бўлган REUTERS\nЙованович 2019 йил баҳорида истеъфога чиқарилган, АҚШ Давлат департаменти «у АҚШ президентига ёқмагани»ни маълум қилганди.\nТрампнинг тарафдори, Конгресс аъзолигига номзод бўлган Роберт Ҳайднинг Парнас билан ёзишмасида шундай дейилган: «Мана бу бошқа гап. Трамп шу вақтгача нега бу урғочини ишдан бўшатмаганига ишонгим келмайди. Мен буни зудлик билан қилган бўлар эдим».\nШундан сўнг Ҳайд яна бир неча хабар жўнатган, уларда Жулианининг одамлари АҚШ элчисини доимий равишда кузатишгани айтилган.\n«Улар пули тўланса ёрдамга тайёр», дея ёзган у кузатиш билан шуғулланганларни назарда тутган ҳолда.\nДональд Трамп омма олдидаги чиқишларидан бирида, элчи Йованович - «ёмон янгилик» эканини айтиб, дипломатни ўз ихтиёри билан кетишга чақирганди.\nСўнгги кунларнинг асосий можароси. Трампнинг Зеленский билан июлдаги суҳбати нимани англатади?\nИмпичмент: демократлар Трампга қарши биратўла иккита айблов қўйишмоқда\nДемократлар импичмент ишини Сенатга юборишдан бош тортишди. АҚШда нималар бўлмоқда?\nПрогнозларга кўра, янги далиллар ҳам Сенатдаги жараён натижасига таъсир кўрсатиши даргумон.\nРеспубликачилар раҳбарияти бир неча марта президентни қўллашини таъкидлаган.\n10:25 / 06.07.2020\n20:53 / 05.07.2020\n10:03 / 05.07.2020\nТрамп АҚШ мустақиллиги кунида радикаллар устидан ғалаба қозонишга ваъда берди\n17:02 / 04.07.2020\nШавкат Мирзиёев Дональд Трамп ва Александр Лукашенкони табриклади


Янгийўлдаги мактаб қурилишини белгиланган муддатда бажармагани учун пудратчилар жавобгарликка тортилган — Minbar\n17/08/2019 2 дақиқада ўқийсиз Янгиликлар\nТошкент вилояти Янгийўл туманида 2018 йилда 28-мактабнинг филиали қурилиши чала қолдириб кетилгани, давлат томонидан қурилиш учун ажратилган маблағ талон-торож қилингани ҳақида “Озодлик”нинг “Sizdan Telegram” саҳифасида хабар берилган эди.\nТошкент вилояти халқ таълими бошқармаси Minbar’га мазкур ҳолат юзасидан қуйидагиларни маълум қилди.\nЯнгийўл тумани Халқобод МФЙ ҳудудида 3 қаватли 840 ўринли қурилиши тугалланмай қолган мактаб биноси ўрнига Ўзбекистон Президентининг 2016 йил 23 декабрдаги қарорига асосан 360 ўринли ўқув биноси, спорт ва ва фаоллар зали қуриш белгиланган. 2017 йилнинг март ойида барча объектлар қайта ўрганилиб, 2017 йил 7 апрелдаги Президенти қарори билан имзоланган “Инвестиция дастури” доирасида Халқобод МФЙ ҳудудида 2 қаватли 360 ўринли мактаб биноси қурилиши учун 1,9 млрд сўм ажратилган.\n“Ягона буюртмачи хизмати” инжиниринг компанияси ва “SURITO” МЧЖ ўртасида имзоланган шартнома асосида қурилиш ишлари 2017 йил 10 июлда бошланиб, 2018 йил 31 март санасида тугатилиши белгиланган. Бироқ қатор камчиликлари борлигига қарамай Янгийўл тумани ҳокими А.Тўхтабаевнинг 2018 йил 30 июндаги 634-сонли қарорига асосан мактаб камчиликларни бартараф этиш шарти билан фойдаланишга қабул қилинган. Пудратчи аниқланган камчиликларни белгиланган муддатда бажармагани сабабли Тошкент вилояти прокуратураси томонидан вилоят ҳокимлиги “Ягона буюртмачи хизмати” инжиниринг компанияси техник назоратчиси ва “SURITO” МЧЖ мансабдор шахсларига нисбатан жиноят иши қўзғатилган.\nТошкент вилояти халқ таълими бошқармаси ахборот хизматининг маълум қилишича, мазкур жиноят иши 2019 йилнинг 24 апрель куни жиноят ишлари бўйича Янгийўл тумани судида кўриб чиқилган. Суд қарорига асосан мактаб қурилишида йўл қўйган камчиликлари учун пудратчи ташкилотларнинг мансабдорлари айбдор деб топилиб, жаримага тортилган. Ҳозирги кунда аниқланган камчиликлар (биринчи ва иккинчи қаватларнинг пол қисми, бино фасади ва бошқалар) юзасидан таъмирлаш ишлари олиб борилмоқда. Ўқув биноси янги ўқув йили бошлангунга қадар фойдаланишга топширилиши назарда тутилган.\nмактаб жиноят қурилиш\n23/09/2019 2 дақиқада ўқийсиз\n16/09/2019 2 дақиқада ўқийсиз


ФВВ сел хавфи ҳақида огоҳлантирди | Ўзбекистон ва жахон янгиликлари\nЎзбекистон 14 июнь 10:12 445\n2018 йилнинг 14-15 июнь кунлари Ўзбекистон Республикасининг тоғ ва тоғолди ҳудудларида сел келиши хавфи мавжуд. Бу ҳақда ФВВ хабар бермоқда.\nУшбу ҳудудларда об-ҳаво ўзгарувчан, айрим жойларда ёғингарчилик кутилади, момақалдироқ бўлиши мумкин. Шамол шарқдан ғарбий йўналишга ўзгариб 7-12 м/с (25-43 км/соат), 15 июнь куни шамол тезлиги 20 м/с (72 км/соат)гача кучайиши, жойларда 15-20 м/с (54-72 км/соат)гача кучайиши кутилади.\n«Тоғ ва тоғолди ҳудудларида яшовчи аҳоли диққатига! Эҳтиёт чораларини кўришингизни, ҳамда авария ва бошқа нохуш ҳолатлар вужудга келганда, ФВВнинг (+99871) 147-10-50 «Тезкор рақам”ига мурожаат этишингизни илтимос қиламиз», – дейилади хабарда.


Rost24 - Бир қўлида дунёсини ўзгартира олган аёл\nАрмон бўлиб қолган олий маълумот, энг зарур вақтда ёлғиз қолиш изтироби, тўрт болани бир қўлда катта қилиш машаққатлари…\nҲаёт синовлари қаддини бука олмаган аёл ҳикояси\nДунёга эндигина келган чақалоқнинг чап қўли елкасидан йўқ эди. Орзиқиб кутилган биринчи фарзанднинг бундай туғилиши ёш ота-онани карахт аҳволга солиб қўйди. Ота «мен бу қизни боқмайман, элу юртдан уяламан» деди. Она юм-юм йиғлади.\nҚизимизнинг недир каромати бўлиши керак, Кароматой қўямиз деб ўйлашаётганди. Туғруқхона шифокори Лилия Султонова эса «бу қизалоқ ўз исми билан туғилди, қудратли ва ҳар ишга қодир бўлсин» деб, исмини Қудратой қўйишни маслаҳат берди. Шифокорнинг таклифи билан унинг исми Қудратой бўлди.\nЎша кунларни қаҳрамонимиз Қудратой Тешабоева шундай хотирлайди:\n-Ота-онам мени болалар уйига бериб юбормоқчи бўлишган экан. Шунда бобом-бувим келиб, «Бола сенларга керак бўлмаса, бизга керак. 16 нафар боладан зўрға икки нафари тирик қолди, бу ўшаларнинг ўрнини тўлдиради, ҳали катта бўлса, қўли бутун ўнта одам қила олмаган ишларни қилади» дея мени ўзлари билан олиб кетишган экан. Укаларим туғилгунча бувимларникида катта бўлган эканман. Уч нафар укам туғилгач, онамга дастёр керак бўлган. Ана шунда мени ота-онам олиб келишган экан. Етти ёшимда дадам оламдан ўтиб қолдилар. Онамга янада кўпроқ суянч ва ҳамроҳ бўлдим ўша пайтларда. Бир қўлим бўлмаса ҳам, бувим мени аяб ўтирмасди. 7-8 ёшимда онам ишдан келгунича тандирда нон ёпиб, овқат қилиб қўярдим. Онам фермада 30-35 та сигир соғарди. Баъзи пайтларда онамнинг мазаси бўлмай қолса, фермага бориб, бир қўллаб аппарат улаб, сигирларни соғиб келардим. Мактабдан келганимдан кейин бувим қўлимга дарров этак ва ўроқ берардида, «бор, молларга ўт қилиб кел» дея далага жўнатиб юборарди. Икки қўли бутун дугоналарим каби бир чойшаб ўтни бошимга қўйиб келардим. Укаларимни бир қўлимда олиб юриб ўйнатардим. Бувим ва онам ҳеч қачон мени аямас, менга уларнинг раҳми келмасди. Доимо қийин-қийин ишларни буюришарди. Ўзим уй тозалаб, супуриб, ахлат олардим, овқат тайёрлардим, укаларимнинг кийимларини ювардим. Эрта туриб, кўча-ҳовлиларни супуриб, сувларни сепиб қўярдим. Энди ўйлаб қарасам, уларни мени кейинги ҳаётимга шундай тайёрлашган экан. Бировга қарам бўлмасин, оч қолмасин, бировнинг ёрдамига муҳтож бўлмасин, деган мақсадда мени қийнашган экан.\nМактабга боришни жуда яхши кўрардим. Болалар «қани бир қўлинг, нега битта қўлинг йўқ, нега қўлингни енгингни ичига тиқвогансан, чиқарвол,нега бунақа туғилгансан», дея ҳақорат қилиб, масхараласа ҳам, мактабга бораверардим. Римма Охунова деган рус тили ўқитувчимиз бор эди. У киши мени Катя деб атарди. Доим «Катя, ўқи, сенга ўқиш жуда керак» деб беминнат қўшимча дарс ўтарди. Математика фани ўқитувчиси Ўлмасжон домламизни ҳам «менга кўпроқ ўргатинг, манов мисолни ечиш йўлини кўрсатинг» деб безор қилиб ташлардим. Тарих, она тили ва адабиёти дарсларини жуда яхши кўриб ўрганардим. Ўқитувчиларимни ҳануз миннатдор бўлиб эслайман, чунки улар менга бошқа синфдошларимга қандай бўлса, шундай муомала қилишарди. Айниқса, математика, тарих ўқитувчиларим «Қудратой, ҳаёт жуда мураккаб, сенинг бу ҳолингда фақат яхши билиминг ёрдам беради. Чунки яхши ўқисанггина енгилроқ иш топа оласан», деб кўп насиҳат қилишарди. Ана ўшаларнинг саъй-ҳаракатлари билан мактабда яхши ўқидим.\nҚаҳрамонимиз 9-синфни тамомлагач, Фарғона шаҳридаги имконияти чекланганлар учун ташкил этилган ҳунар-техника билиб юртига ўқишга боради. У ерда бухгалтерлик йўналишида таҳсил ола бошлайди.\n-Менга ётоқхонадан жой етмай қолган. Шунинг учун техникумга яқин ҳовлида ижарада туришга мажбур бўлганман. Бу худонинг менга инояти бўлганини йиллар ўтгач англадим, - деб ўша кунларни хотирлайди Қудратой опа. – Уй эгаси тикувчи эди. Буюртмалари жуда кўп бўларди. Мен уй вазифаларини қилиб бўлгач, у кишининг ёнида қилаётган ишига қараб ўтирардим. Бир куни «Қудратой, тикувчиликни ўргатайми» деб қолди. Ўша пайтда «битта қўлим йўқку, қандай кўйлак тикаман», деб ўйламабман. «Ҳа» деб жавоб берибман... Ўша аёл менга аввал бичишни, сўнгра тикишни қунт билан ўргатди. Оёқ тепкили тикув машинаси бор эди, оёқларим ёрдамида оддий матони кўйлакка айлантирардим. Талабалик пайтида ҳамма уйидан пул олиб кетса, мен уйга кўйлак тикиб топган пулимни олиб кела бошладим. Аям негадир шубҳаланди. «Сен қиз шаҳарда нима қилиб юрибсан, нега бунча кўп пул олиб келяпсан, нима иш қиляпсан, ишқилиб ўқишни ташлаб юбормадингми» деб бир куни ўзи Фарғонага келди. Устозим билан кўришди, ундан мени яхши тикувчи бўлиб қолганимни эшитиб, юм-юм йиғлади. Кейин уйдан олиб борган сут-қатиқ, қаймоқ, помидор-бодрингларни ташлаб, устозимга қайта-қайта раҳмат айтиб, уйга қайтди. «Қизимга шунчалик ҳунар ўргатибсиз, раҳмат сизга, худо хоҳласа, рози қиламан» деганди, устозим «қизингизнинг зеҳни жуда ўткир экан, ҳатто бир қўллаб ҳам кўйлакларни тикиб ташлаяпти, мен ҳеч иш қилмадим, фақат уни йўналтирдим, шу қиз ҳаётда қийналмаса бўлди, шунинг ўзи менга катта раҳмат бўлиб қайтади» деди.\nШу тариқа тикувчиликни ҳам ўрганиб олган Қудратой Тешабоева билим юртини тамомлагач, Фарғона педагогика институти (ҳозирги ФарДУ)нинг тарих факультетига ўқишга киради.\n-Роса тарих фанини яхши кўрардим. Ўзим билган нарсаларни бошқаларга ҳам ўргатай деб, шу факультетга киргандим, - дея хотирлайди талабалик йилларини қаҳрамонимиз. – Аммо 2-курсга ўтганимда,тоғам раҳматли «ҳар бир қизнинг бошида турмушга чиқиш савдоси бор,сени турмушга бермасак бўлмайди» деб мени узатворишган. Турмушга чиққанимдан сўнг шароитим тўғри келмай, ўқишни ташлашга мажбур бўлдим. Жуда кўп китоб ўқийман, ҳозир аудиокитоблар эшитиб ҳам кўп маънавий озуқа оляпман,- дейди Қудратой опа.\nТўрт мучаси соғ йигитга турмушга чиққан Қудратой опа йиллар давомида беш нафар ўғилни дунёга келтирди. Ўтган йиллар бу аёл учун осон кечмаганини, беш ўғилни катта қилиш, уларни тарбиялаш, вақтида тоза-озода кийинтириш, овқатини вақтида тайёрлаш, устига-устак колхозда бухгалтерлик қилиш, кечга томон бир қўлида хамир ёйиб, хоним, манти тайёрлаб, фабрика ишчиларига сотиб чиқишнинг қанчалик машаққатли юмуш бўлганини ҳеч бўлмаганда бир нафар фарзанд катта қилган одам тушунади.\n-Ўғилларим эндигина катта бўлиб, эсини таний бошлаганида турмуш ўртоғим мени ташлаб кетди, - дейди Қудратой опа. – Майли, уни ҳам айбламайман. Унинг ҳам кўнгли ўзи каби соғлом аёл истагандир.\nЎтган йиллар давомида ҳеч кимдан, ҳеч нарса сўрамасликка ўрганган, ҳамма нарсага меҳнат қилиб эришиш керак деган гапни ўзига шиор қилиб олган Қудратой опа Иззатбек, Шаҳзодбек, Шоҳруҳбек, Илёсбек ва Шарофиддин исмли бир-биридан паҳлавон ўғилларни тарбиялади.\n-Кечалари манти, хоним пишириб сотардим, кундузлари чок машинада бир тадбиркор аёлнинг маҳсулоти – болалар кийимларини тикиб берардим. Сигир соғиб, молларнинг емини, сувини бериб, томорқада ишлашга ҳам улгурардим, - деб эслайди Қудратой опа.\nҲар доим қийинчилик бўлган. Икки қўли бутун, икки оёғи соғлом одамлар қанчалик қийналадию бу ҳаётда, мен қийналмайманми?\nҚудратой Тешабоева биринчи ўғлига қандай келин топганини айтиб берди.\n- Биз асли Риштон туманининг Зоҳидон қишлоғиданмиз. Бир куни Бағдод туманининг Дўрмонча қишлоғига бир иш билан келдим. Ўшанда шу катта келинимни кўриб қолдим. Эртасига уйини суриштириб топиб, яна келдим. Бўлажак қудаларим фақат бир гапни айтишди «қизимиз қоп-қора, ўғлингиз оппоқ, чиройли экан. Сизлар «дўм»да яшаркансизлар, менинг қизим қишлоқда катта бўлган. Шаҳарга унчалик ўргана олмаса керак». Тақдири насиба экан. Ўзим яхши кўрган қизни келин қилдим. Мана, шу кунгача аҳил-иноқ яшаб келяпмиз.\nИкки келин, беш ўғил билан кўп қаватли уйнинг икки хонали хонадонида қийналиб яшаётган Қудратойнинг орзуларидан бири ер олиб, уй-жой тиклаш эди. Риштон шаҳрида ер қимматлиги, ҳали болалари етарли пул топмаётгани учун катта келинининг юртидан, яъни Бағдод туманининг Дўрмонча қишлоғидан 11 сотихли сотиладиган ер дарагини эшитиб қолган Қудратой мана шу ерни қудалари ёрдамида сотиб олади.\nҲовлига кирсангиз, иссиқхонада қалампир, помидор, булғор қалампири, бодрингга кўзингиз тушади, анжир, бир неча хил олма, шафтоли, олча меваларини кўриб, бу оиланинг нақадар меҳнаткаш ва ерни эъзозловчи, ардоқловчи кишилар эканига амин бўласиз.\nХушчақчақ, ҳаёт синовлари қаддини бука олмаган қаҳрамонимиз эрта туриб сигир соғишини, сутни қайнатиб, қатиқ ивитишию, ўзи сабзи тўғраб, палов тайёрлашини эшитиб, очиғи, биз ҳам лол қолдик. Шунча иши камдек, яна сопол буюмларга нақш чизишни ҳам ўрганиб олган эканлар.\nҲозир у келинлари, элликдан ортиқ шогирдлари билан бирга сопол буюмларга гул чизиш билан шуғулланмоқда.\n-Биласиз, риштонликларнинг ҳаммаси кулол. Бу ҳунар ота-бобомиздан бизга мерос бўлиб келган. Бир дона буюмга гул чизсангиз, уч сўм бериладиган замонлардан буён мана шу ишни қиламан. Чунки бу пулни ўша пайтда яхшигина қадри бор эди. Менга иш берувчилар атайлаб энг қийин нақшларни чиздиришарди. Сабаби, ўз ишимни сидқидилдан ва пухта қиламан. Чунки эртага бу буюмни сотиб олган одам «вой, қўли гул одам нақш солган экан» дейиши керакда! Ўзим «мендан кетгунча, эгасига етгунча» қабилида иш қилишни ёқтирмайман. Нақш чизишим иш берувчиларга ёқиб қолгани учун аввал икки-уч нафар шогирд тайёрлашимни айтишди, кейин уларнинг сафи кўпая борди. Ҳозирги кунда мен касаначилик билан шуғулланяпман. Яъни, сопол буюмни кулоллар олиб келиб беради, уйда шогирдларим билан бирга унга гул соламиз. Бир кунда битта одам 60-70 та сопол буюмга нақш чизиши мумкин, - дейди Қудратой опа.\nБировдан бир тийин таъма қилмаган, ҳокимиятлар эшигига ёрдам сўраб ётиб олмаган Қудратой Тешабоева 2021 йилнинг август ойида «Жасорат» медали билан тақдирланди.\nУнинг жасорати, қилаётган меҳнатлари муносиб эътироф этилди.\nҲаёт давом этмоқда. Қудратой Тешабоева каби қаҳрамонлар ҳам сизу бизнинг орамизда яшаб юрибди. Қудратой опа жасорати барчага ўрнак бўлиши керак, назаримда.\nШарифа МАДРАҲИМОВА, журналист.\nТег: Риштон кулолчилик аёл имконияти чекланмаганлар


Ўзбекистонга АҚШ қўшинлари жойлаштириладими? Мудофаа вазирлиги изоҳ берди | Qalampir.uz\nЎзбекистонга АҚШ қўшинлари жойлаштириладими? Мудофаа вазирлиги изоҳ берди\nЖамият\t10 Май 15:31 20931\nЎзбекистон Мудофаа доктринасида мамлакат ҳудудига хорижий давлат ҳарбий базаси ва объектини жойлаштириш кўзда тутилмаган. Бу ҳақда Ўзбекистон Мудофаа вазирлиги вакили маълум қилди.\n“Мудофаа соҳасидаги асосий ҳужжатларда бу масалага аниқ ва тиниқ жавоб кўрсатилган – Ўзбекистон ўз ҳудудига хорижий ҳарбий база ва объектлар жойлаштирилишга йўл қўймайди”, деган Мудофаа вазирлиги вакили.\nБу тамойил Ўзбекистоннинг 2018 йилда қабул қилинган Мудофаа доктринасида ҳам, Конституция ва 2012 йилда қабул қилинган мамлакат ташқи сиёсат концепциясида белгиланган.\nВазирлик вакили Ўзбекистоннинг мудофаа сиёсати мамлакат қуролли кучларининг тинчликпарварлик операциялари ва чет элдаги ҳарбий можароларда иштирок этмаслик принципига асосланганини қўшимча қилган.\nАввалроқ, “The Wall Street Journal” нашри манбаларига таяниб, АҚШ Афғонистондан олиб чиқаётган аскарларини Ўзбекистон ёки Тожикистонга жойлаштириши мумкинлиги ҳақида ахборот тарқатганди. Вашингтон Афғонистонга зудлик билан ҳарбий контингент киритиш зарурати туғилган тақдирда вақтдан ютқазмаслик учун шундан режани кўриб чиқаётгани айтилган.\nМаълумот учун, 2001–2005 йилларда АҚШ Қашқадарё вилоятидаги “Хонобод” аэродромидан фойдаланган. Бироқ 2005 йилда расмий Тошкент талаби билан Вашингтон ҳарбий базасини Қирғизистоннинг Манас авиабазасига кўчирган.\nТуркия, Покистон ва Афғонистон “Толибон”ни “Афғонистонда барқарор тинчликка олиб келадиган ҳар томонлама музокарали келишувга эришишга” содиқлигини тасдиқлашга чақирди.\n06 Декабрь 13:01 76136\n06 Декабрь 19:56 51286\n05 Декабрь 18:58 33009\n04 Декабрь 11:38 31920


Хитойлик бир оёқли йигит ва бир қўлли қизнинг рақси интернетни ларзага келтирди(Видео)\nБир оёқли йигит ва бир қўлли қизнинг рақси оммани ларзага солди ва ҳеч ким кўз ёшини тия олмади, деб хабар берди “Interesno.cc” нашри.\nУлар илк маротаба 2007 йилда миллий рақс танловида иштирок этишган. Бунга қадар мазкур танловда ногиронлар иштирок этмаган. Ўшанда улар кумуш медални қўлга киритган эдилар. Танловда 7000 га яқин иштирокчи қатнашган бўлса ҳам,\nМа Ли ( Ma Li) ва Тао Сяовей (Zhai Xiaowei) нинг рақсини томошабинлар ўрнидан турганча, олқишлаб кутиб олишган ва уларнинг номери хитга айланган.\nХитойлик ногирон раққослар Ма Ли ва Тао Сяовей илк маротаба Сан Бао (San Bao)нинг “Қўлни қўлга бериб” мусиқасига рақс саҳналаштирилган балетни ижро этишган.\nМа Ли 19 ёшида автоҳалокат туфайли қўлидан айрилган бўлса, Тао Сяовей 4 ёшида бахтсиз ҳодиса туфайли оёғидан ажралиб, мажруҳ бўлиб қолган.\nMa Ли 11 ёшидан бери рақс билан шуғулланиб келган бўлса-да, автоҳалокатдан кейин 5 йилгача рақсга тушишга журъати етмаган. Ҳаттоки тушкунликка тушганидан ўз жонига қасд қилмоқчи ҳам бўлган. Аммо кунлардан бир кун ногиронлар иштирокида ўтказилган санъат кечасида қатнашиш унинг ҳаётини тубдан ўзгартириб юборади. Шунда Ма Ли ҳали рақс билан шуғулланишига имконият борлигини тушуниб етади.\nТао Сяовей эса болалигида рақс билан шуғулланмаган. У 4 ёшдалигида трактор тагида қолиб, оёғидан айрилган. Бироқ ногиронлигига қарамай, машҳур спортчи-велосипедчи бўлишга ҳам улгурган эди. У Ма Ли билан танишиб қолади, шунда қиз ундан “рақсга туша оласанми?” деб сўрайди. Тао ҳеч қачон бу иш билан шуғулланмаганлигини билдирган. Шунда қиз унга бирга дуэт ижро этишни таклиф қилади. Улар биргаликда рақсни омма эътиборига ҳавола этиш учун эрталабки соат саккиздан тунги ўн биргача тер тўкиб, машқ қилишади. Аммо уларнинг биргаликдаги гўзал рақси бу машаққатларни унутишларига сабаб бўлди.


Теглар: Саломатлик, Аёл, Актриса, Тиббиёт, Гўзаллик\nДобавлено: 26.10.2016, 15:08\nБуюк Британиялик 57 ёшли, Dead or Alive гуруҳи яккахони Пит Бернс навбатдаги пластик операциядан кейин вафот этди, деб хабар берди “Тengrinews.kz” нашри.\nПит Бернс 1985 йилда чиққан “You Spin Me Round” синглидан кейин машҳур бўлиб, жаҳон мусиқа дунёсига танилган. Унинг ташқи қиёфаси ҳам ўзига хос бўлган. Ёшлиги, гўзаллигини сақлаб қолиш мақсадида 20 ёшдан бошлаб, 300 дан ортиқ пластик операцияларини бошдан кечирган ва “Замонавий Франкштейн”, деган номга сазовор бўлган.\nАммо керагидан ортиқ ўтказилган пластик операциялар унинг организмига салбий таъсир кўрсатган. Тинимсиз ўтказилган пластик операциялар уни гўзал қилишнинг ўрнига даҳшатли махлуққа айлантириб қўйган. Берган сўнгги интервьюларида буни унинг ўзи ҳам тан олган.


Арсен Венгер: Ўзилни кўрмаганимга бир ҳафта бўлди\n4 январь, 2017, 15:55\nЛондоннинг “Арсенал” клуби бош мураббийи Арсен Венгер айни дамда даволанаётган жамоа етакчиси Месут Ўзилнинг ҳолати ҳақида гапириб ўтди.\n“Ўзилни кўрмаганимга бир ҳафта бўлди. Унга ётиб даволаниш буюрилган. У ҳали қайтгани йўқ. Месут келгуси учрашувда ҳам майдонга тушмаслиги мумкин. Чунки у машғулотларда иштирок этмаяпти”, - дейди франциялик мутахассис Sky Sportsга берган интервьюсида.\nМаълумот учун, Германия терма жамоаси аъзоси ушбу мавсум премьер-лиганинг 17та учрашувида майдонга тушиб, ўз ҳисобига 5та гол ва 4та голли узатма ёздириб қўйишга эришган. Айни дамда эса кечаги дурангдан сўнг "Арсенал" 41 очко билан 4-ўринда бормоқда.


Kutubxona - Ozod Sharafiddinov. Barselonada oʻzbek patiri / Kiril\nSiz shu sahifadasiz: Ozod Sharafiddinov. Barselonada oʻzbek patiri / Kiril\nМуаллиф Озод Шарафиддинов\nАсар номи Барселонада ўзбек патири\n- Озод Шарафиддинов\n«Ўзбекистон адабиёти ва санъати» газетасининг 2003 йил 4-5-сонидан олинди\nБарселонада ўзбек патири\nБу воқеа 1979 йилнинг май ойида рўй берганди. Ўша кунлари мен сайёҳлар гуруҳи таркибида Барселонада эдим. Бир-икки йил аввал Франко вафот этиб, Испания унинг 23 йиллик истибдодидан қутулиб, озодликка чиққанди. Сайёҳлар гуруҳимизнинг ташрифи Франко ҳукмронлиги даврида мамлакатлар ўртасида узилиб қолган алоқаларни тиклаш йўлидаги илк қадамларидан бири эди. Барселона — сафаримизнинг охирги нуқтаси эди. Биз ўн беш кун мобайнида Мадрид, Валенсия, Тиоледо, Трагона каби шаҳарларни томоша қилиб, уларнинг тарихий ва маданий обидалари билан танишиб, куни кеча Барселонага етиб келган эдик. Бугун эса Испаниянинг шимоли-шарқида Франция чегараларидан унча олис бўлмаган маконда жойлашган бу қадимий шаҳар билан танишиб, кечаси юртимизга учиб кетмоғимиз керак эди.\nСафар дастурига кўра, эрталаб Барселонадаги Италия-СССР жамиятининг вакиллари билан учрашиб, бирга нонушта қилмоғимиз, кейин шаҳар айлангани жўнамоғимиз лозим эди.\nМен нимадир бўлиб, хонамда бир оз ушланиб қолдим. Дарҳол бошлиғимиз етиб келди.\n— Жамоат жам, ҳамма сизни кутиб ўтирмайди-ку! Тезроқ қимирланг!\nМен апил-тапил кийиндим-да, чемоданимдан иккита патирни олиб, пастга — нонушта бўладиган жойга югурдим. Ҳа, шунақа. Ҳар қанча ғалати туюлмасин, чет элга сафарга борадиган бўлсам, уйда беш-ўнта патир ёптириб олиб кетаман. Негаки, хорижликлар, умуман, нонни кам истеъмол қилишар экан ва бизни ҳам ўзларига ўхшаган деб гумон қилиб, ҳар гал овқат вақтида бир тишламгина нон беришар экан. Шунинг учун бутун умрлари давомида бошқа нарсалардан кўра нонга кўпроқ ружу қўйиб ўрганган шўро одамлари сафар давомида бу жиҳатдан ўзларини анча ношойиста ҳис этишарди. Сафар олдидан чемоданга солиб олинган беш-ўнта патир бу муаммони тўла ҳал қилишга ёрдам берарди. Xуллас, қўлимда иккита патир билан нонушта хонасига кириб бориб, сафардош ўртоқларим билан саломлашдим. Бошлиғимиз мени жамият вакили билан таништирди:\n— Xосе Гомес — жамият раиси, бу киши — Мануела, раиснинг рафиқаси.\nМен уларга алоҳида тавозе билан салом бердим, аммо Xосенинг алик оладиган сиёқи йўқ эди. У негадир менга эмас, қўлимдаги патирларга қараб турар, худди сеҳрлангандек, улардан нигоҳини узолмай қолганди. Орадан бир неча фурсат вақт ўтди. Сўнг у киши патирдан кўзини олиб менга қаради, сўнг яна нонга тикилди. Ниҳоят, орадаги сукунат чўзилиброқ кетганини ҳис қилди, шекилли, саломимга жавобан менга қўл узатиб, сўз қотди. Бу сўзларни эшитиб, ҳанг-манг бўлиб қолдим. Ҳаётда нималар бўлмайди дейсиз? Айниқса, хорижга сафар қилганингизда бошингиздан ҳар хил ғаройиб воқеалар ўтиши, кўникилмаган вазиятларга тушиб қолишингиз ҳеч гап эмас — ҳар нима бўлганда ҳам бегона юрт, сиз эса мусофир, холос. Лекин бу галгиси ҳаммасидан ҳам ғаройиб бўлиб чиқди — Оврупанинг нариги чеккасида жойлашган кўҳна шаҳарда, муаззам меҳмонхонанинг шинам залида, май ойининг гўзал субҳидамларидан бирида бирорта испаннинг менга ўзбек тилида мурожаат қилишини кутмаган эдим.\n— Сиз Самарқандданми? Бу патир Самарқандникими? — деб сўради Xосе. Ҳаяжондан унинг овози титрамоқда эди.\n— Ҳа, мен ўзбекман. Лекин Самарқанддан эмас, Тошкентданман. Патир ҳам Тошкентники.\n— Тошкентники бўлса ҳам, патирингизнинг биттасини менга беролмайсизми?\n— Албатта! Албатта! — дедим мен ва патирнинг икковини ҳам қўшқўллаб унга узатдим. — Битта эмас, иккови ҳам сиздан айлансин.\nХосе билан хотини «дик» этиб ўринларидан туришди, бир қўлларини кўксиларига қўйиб таъзим қилгандек, енгилгина бош эгишди. Сўнг Xосе бўш қўли билан патирларни олиб, бирини хотинига узатди. Кейин икковлари ҳам аллақандай илоҳий эҳтиром билан патирларни кўзларига суришди, кейин унинг ёғи ялтираб турган чеккаларига лаб босишди. Сайёҳлар сўз қотмай, бу манзарани томоша қилиб туришарди. Шундан кейин Xосе хотинининг қўлидаги патирни олиб, ўзиникига қўшди-да, худди чатнаб кетадиган чинни буюмдай уларни эҳтиёт билан сочиққа ўраб, елим халтасига солиб қўйди. Xосенинг ўзбек тилини билганига ва ўзбек номига бу қадар эҳтиром кўрсатганига лол қолиб, ҳамон анграйиб турардим. Ниҳоят, тилим калимага келиб, ундан сўрадим:\n— Ўзбекчани қаёқдан биласиз? Ўзбекистонда бўлганмисиз?\n— Бунинг тарихи узоқ, кейинроқ бафуржа гапириб бераман, — деди Xосе.\nНонуштани апил-тапил қилдик-да, шаҳар томошасига отландик. Xосе билан Мануела бизга раҳнамо бўлишди.\nБарселона — Оврупанинг энг йирик шаҳарларидан бири. Унинг ҳудуди ҳам катта, тарихий ва маданий обидалари ҳам беҳисоб. Ҳаммасини айтмай қўяқола-ю, фақат бир нарсани — Xристофор Колумб Американи кашф қилганидан кейин, учта кемаси билан шу шаҳарга қайтиб келганини ва бу кемалар шаҳар портларидан бирида ҳозирга қадар буюк бир ёдгорлик сифатида авайлаб сақланиб келинаётганини айцам, шунинг ўзи шаҳар тарихи нақадар бой бўлганини тасаввур қилишга ёрдам берар деб ўйлайман. Шаҳар XX асрда жаҳон меъморчилигида мутлақо янги йўналишни бошлаб берган Гуччонинг номи билан ҳам боғлиқ. Унда бир неча жойда Гуччо лойиҳаси билан қурилган жуда ҳам ўзига хос жомелар ва бошқа бинолар мавжуд. Рассомлик санъатида янги саҳифа очган Пикассонинг ҳам уй-музейи шу ерда. Бундай эътиборга лойиқ ёдгорликлар ва обидаларнинг кўплиги жаҳондаги барча сайёҳларнинг диққатини тортади, Барселонани сайёҳларнинг ардоқли зиёратгоҳига айлантиради. Xосе ва Мануела ҳар қандай қилиб бўлса-да, бизнинг кўнглимизни олиш пайида эдилар. Билмадим, саёҳат дастурида бормиди ёки бу мезбонларимизнинг шахсий ташаббуси бўлдими, ҳар қалай, тушликдан олдин Барселонанинг яна бир ажойиб ва ғаройиб маскани билан танишиш имконига эга бўлдик. Бу — дунёда узунлиги билан донг чиқарган — бутун бошли ўн икки чақирим масофага чўзилиб кетган хиёбон эди. Xиёбонда турфа анвойи гуллар барқ уриб очилиб турибди. Дунёнинг турли минтақаларида ўсадиган дарахтлар уни қуёш нурларидан тўсиб, соя-салқин гўшага айлантирган. Оёқ остидаги майда қизил қум худди юмшоқ гиламга ўхшайди. Аммо бу фазилатларидан ташқари мазкур хиёбон яна бир сифатга эга экан. У — бутун дунё хиппиларининг халқаро маркази экан. Xиппилар — 60-йилларда ёшлар ўртасида пайдо бўлган бир тоифа — улар ўз дунёларидан норози бўлиб, уни тарк этган, бу норозиликларини кийим-кечакка, ҳашаматга, маиший қулайликларга нафрат билан ифодалашга уринган, усти-боши кир-чир, ойлаб соч-соқоли устара кўрмаган, дайдиликни асосий касб қилиб олган одамлар эди. Кўп мамлакатлардан қувилган, ўз маконларига сиғмаган хиппилар Барселонада экан. Улар узун хиёбоннинг бир томонига қатор қилиб, жой қилиб олишибди. «Жой» деганимиз ерга солинган қанорми, шолчами, клеёнками — шунга ўхшаш бир нарса, унинг бир бурчагида ўраб қўйилган одеял ёки рўмол, яна бир-иккита икир-чикир буюмлар. Xиппилар бу «жойлари»да ҳатто оила бўлиб ҳам яшашар эканлар.\nУларнинг олдиларида майда болалар ҳам ўрмалашиб юришипти. Бу исқирт одамларнинг ҳеч ким билан иши йўқ, ўзгалар билан мулоқотга киришмайди. Ўзларича «табиий» ҳаёт кечириш билан овора — шунинг учун еб-ичишлари ҳам, ётиб-туришлари ҳам ошкора, ҳамманинг кўз ўнгида. Яна бир қизиқ жиҳати: Барселонада дайдилик тақиқланган экан. Жамоат жойларда ҳам бекорчи¬хўжаларнинг текинхўрлик билан кун кечиришларига йўл қўйилмас экан. Лекин хиппилар бунинг чорасини топишипти. Улар ўз жойларининг бир чеккасига ёймачининг дўконидек ҳар хил нарсаларни ёйиб қўйишипти. Булар михми, қаламми, эски газетами, денгиз чиғаноғими — хуллас, ҳеч кимга кераги йўқ буюмлар. Уларни сотиш учун ёйиб қўйишипти, лекин буларни харид қилаётган биронта одамни кўрмадик. Шундоқ бўлса-да, шу буюмлар ёнига қўйилган катта-кичик тарелкалар танга пулларга-песетларга тўлиб кетган. Улар «савдогарлик» билан шуғулланаётгани учун, бир нарса дейишга ҳеч кимнинг ҳадди сиғмас экан. Ўшанда испан маъмурларига ҳайрон қолган эдим — улар бозорларига сифациз моллар кириб келишига қарши курашмас эканлар-да?\nБу хиёбонда фоҳишалар бозори ҳам бор экан. Бозорда ҳатто эркак фоҳишалар ҳам бисёр экан. Улар аёлларга ўхшаб кийиниб олган, бошларида париклари аёлларникига ўхшатиб турмакланган, қош-кўз бўялган, лаблар пишган помидордек қип-қизил. Ноз-карашмалар, қош қоқишлар, кўз сузишлар, нозли фироқлар ҳеч бир аёлникидан қолишмайди.\nБиз ҳар хил ёшдаги, ҳар хил мақомдаги фоҳишалар сафини беписанд ёриб ўтдик-да, хиёбоннинг охирига етдик. Xиёбон — денгизга чиқар экан. Қаршимизда ястаниб ётган нурга тўла бепоён денгизни кўриб дилимиз ёришди, унинг ажойиб ҳавосидан тўйиб-тўйиб нафас олдик.\nТушлик вақти ҳам бўлган эди. Сайёҳларни автобусга таклиф қилишди. Аммо Xосе менга қолишни таклиф қилди: «Тушликни бирон кафеда пивохўрлик қилиб, бирга ўтказамиз», — деди. Ҳатто: «Менинг ҳисобимдан», — деб қўшиб ҳам қўйди. Мен бошлиғимиздан рухсат олиб қолдим.\nШу яқин ўртада чоғроқ истироҳат боғи бўлиб, унинг ичида тепаликда жойлашган шинамгина кафе бор экан. Xосе билан рафиқаси мени шу кафега бошлашди. Тепаликда ғир-ғир шабада эсиб турипти. Теварак-атрофда жуда чиройли манзара. Xосе хотини билан мени стол ёнига ўтқазиб қўйиб, бир зумда бир оз егулик билан кружкаларда пиво олиб келди. Барселонанинг пивоси жуда тиниқ ва хуштаъм экан — таъми оғизда қолди.\nПиводан ҳўплаб ўтириб, Xосе ҳикоясини бошлади. Унинг тарихи чиндан ҳам узоқ экан. Xосе тузуккина зиёли оилада туғилиб-ўсган. Унинг отаси ўқимишли, тараққийпарвар инсон бўлиб, демократик Испания учун курашчиларнинг олдинги сафларида бўлган. 30-йилларнинг бошида республикачилар деб аталган бу тараққийпарвар кучлар ҳокимият тепасига келади. Аммо уларни кўролмайдиган ёвуз кучлар бор эди. Улар Франко бошчилигида исён кўтаришади. 1936 йилда Испанияда фашистлар билан республикачилар ўртасида фуқаролар уруши бошланади. Республикачиларга дунёдаги кўпгина кўнгиллилар ёрдам беради. Шу жумладан, Шўролар Иттифоқидан ҳам анча-мунча забардаст йигитлар бевосита ҳарбу зарбда иштирок этади. Бироқ урушда франкочилар ғалаба қозонади. Омон қолган республикачилар қамоқларга ташланади, қийноқларга дучор қилинади. Шунда Собиқ иттифоқдаги баъзи ташкилотлар республикачиларнинг ўғил-қизларини фашистлар асоратидан халос этиш учун уларга биродарлик қўлларини чўзишади — юзлаб испан болаларини жанг бўлаётган жойлардан олиб келишади ва у ердан бошқа шаҳарлардаги болалар уйларига тарқатиб юборишади.\nХосе ҳам шу болалар ичида эди. У ҳам ота-онасининг иссиқ бағридан айрилган етимча гўдак эди. Лекин шундоқ бўлса-да, тез орада у янги шароитларга кўникиб кетди ва бошқа муҳожир испан болалари каби байналминал руҳда тарбия топа бошлади.\nХосе Санкт-Петербургдаги болалар уйларидан бирига жойлаштирилган эди. Орадан кўп ўтмай, у ҳам бошқа испан болалари каби тарихи бой бу гўзал шаҳарни, унинг равон ва кенг кўчаларини, муаззам майдонларини, ҳамиша кумуш белбоғдек товланиб турадиган дарёсини жонажон шаҳридек яхши кўриб қолди. Аммо бахтли болалик дамлари узоқ чўзилмади. 1941 йилда фашист босқинчилари уруш бошлашди. Урушнинг биринчи кунларидаёқ шаҳар осмонида фашист қузғунлари пайдо бўлди. Кўп ўтмай, шаҳарнинг аҳволи танглаша бошлади, у қамалда қолди. Шаҳарда қурол ушлашга яроқли ҳар бир одам уни ҳимоя қилишга отланди. Шу шаҳарнинг тузини тотган, ундан бошпана топган, ундан меҳр кўрган испан болалари ҳам балоғатга етмаган, кўпчилиги эндигина 15-16 ёшга кираётган бўлишига қарамай, бундай оғир кезларда томошабин бўлиб қараб туролмас эдилар. Улар якдиллик билан кўнгилли равишда шаҳар ҳимоячилари сафига қўшилдилар ва фронтга жўнадилар. Шароит жуда оғир эди, ҳар куни неча марталаб ўлим билан юзлашишга тўғри келарди. Бунинг устига қурол-аслаҳа ҳам етишмайди, озиқ-овқат танқис. Лекин испан болаларининг биронтаси нолимади, тишларини тишларига қўйиб, ўз бурчларини адо этишда давом этдилар. Аҳвол эса танглашгандан танглаша борди.\nБир куни олдинги марраларга фронт қўмондони — маршал Ворошилов келди. У жангчиларнинг аҳволини, мудофаа қувватини текшириб юрган экан. Унинг кайфияти йўқ, аҳволдан норози, лекин уни тубдан ўзгартиришга ожиз эди. У қисм командирларини сўкиб, уришиб, ҳарбий трибунал билан қўрқитиб, турли фармойишлар ва топшириқлар берди. Шу пайт унинг қулоғига кимларнингдир хорижий тилда чуғур-чуғур гаплашгани чалинди.\n— Бу нима бўлди? Кимлар улар чулчутча гаплашаётганлар? — деб сўради маршал.\n— Булар кўнгилли равишда сафимизга қўшилган испан болалари!\n— Нима-а-а? Испан болалари? Бу қанақаси бўлди? Ким рухсат берди уларни фронтга олиб келишга? Каллаларинг борми? Бир камимиз «испан болаларини жангга солишипти» деган маломатни эшитишмиди? Икки соат мухлат — уларнинг биронтаси ҳам бу ерда қолмасин! Йўқот ҳаммасини!\nИспанларни бир зумда шаҳарга қайтардилар. Кейин жуда катта қийинчиликлар билан эшелонларга ўтқазиб, мамлакат ичкарисига жўнатишди.\nХосе Ўзбекистонга борадиган эшелонга тушган эди. Поезд одатдаги уч кунлик йўлни бу гал камида бир ойда босиб ўтди.\n— Ниҳоят, йўл азобларини чека-чека, белгиланган манзилимизга етиб бордик. Бу Самарқанд деган шаҳар экан. Мен илгари бу шаҳарнинг номини ҳам эшитмаган эдим.\n— Поездимиздан тушгандан кейин уни биринчи бор кўрдим, — деб ҳикоясини давом эттирди Xосе. — Лекин нима деб ўйлайсиз — мен бу заминга қадам қўяр эканман, биринчи бор нимага рўпара келдим? Унинг афсонавий минораларигами? Кўзни қамаштирадиган ложувард осмонигами? Ям-яшил боғларигами? Тош ётқизилган қинғир-қийшиқ кўчаларигами? Йўқ, буларнинг ҳаммасини кейин кўрдим, кейин севиб қолдим. Ўша куни поезддан тушиб, биринчи кўрган нарсам — нон бўлди. Самарқанд нони! Уруш туфайли ҳамма жойда танқислик бошланган, нонлар карточка билан ўлчаб бериладиган бўлиб қолган эди. Урушнинг совуқ нафаси Самарқандда ҳам яққол сезилиб турарди. Лекин шунга қарамай, унинг мўъжазгина бозорчасида бир-иккита аёл нон сотаётган экан. Ўзимизни нонга урдик. Ё, парвардигор — ишонасизми — мен умрим бино бўлиб, бунақа ширин нон еган эмасдим. Кўринишидан офтобга ўхшаб кетадиган Самарқанд нонида алланечук қаймоқларнинг таъми, хушбўй дала ўтларининг иси келиб турарди. Бу таъм ҳозиргача оғзимда қолган. Шундай қилиб, биз тинч ва осуда, меҳрибон ва ғамхўр Самарқанд бағрида ҳаёт кечира бошладик. Ҳамма вақт ҳам еганимиз олдимизда, емаганимиз ортимизда бўлди деб айта олмайман. Кўпчиликка келган тўй бизни ҳам четлаб ўтгани йўқ. Лекин меҳр-шафқат бобида сира танқислик кўрганимиз йўқ. Самарқанд шаҳрида биз бир лаҳза ҳам мусофирлигимизни, етимлигимизни ҳис қилганимиз йўқ. Бу шаҳарнинг одамлари — эркакдир, аёлдир, ёшдир, кексадир — бениҳоя хушфеъл, меҳрибон, мушфиқ одамлар бўлар экан. Бирор жойни сўрасангиз, иложи бўлса, ўзи бирга олиб бориб қўяй, дейди. Қўлидаги нарсасини боласига бермаса бермайдики, сизга беради. Илтимосингизни бажо келтиролмаса, хижолатга тушиб, ўзидан-ўзи хафа бўлиб кетади. Кейинчалик мен бу шаҳарнинг тарихий ёдгорликларини ҳам кўрдим. Уларнинг кўпчилиги хароб, гумбазлари қулаган, миноралари қийшайиб қолган, лекин шундоқ бўлса-да, улуғворлигини, салобатини йўқотмаган эди. Самарқанднинг катта бозорини айтмайсизми! Ҳатто уруш йилларида ҳам бу бозор ўзининг сероб ва арзонлиги билан кишини ҳайрон қолдирарди. Xуллас, аввал ўйлаганимдек, Самарқанд осиёлик ярим ёввойи одамлар яшайдиган маскан эмас, баайни «Минг бир кеча» эртакларидаги мангу яшнаган улуғ шаҳри азим экан. Унинг шаклу шамо¬йили, унинг нони, унинг патири бир умр¬га юрагимга муҳрланиб қолган.\nХосе олис йиллар хотиротига айланиб қолган биринчи муҳаббатини қўмсаган одамдек оғир сўлиш олиб, гапдан тўхтади. Унинг кўзларида сўз билан ифодалаш қийин бўлган бир мунг сезилиб турарди. У теварак-атрофга аланглади, узоқларда атласдек жилоланиб ётган денгизга бир зум нигоҳ ташлади, кейин хотинига тикилиб қолди. Унинг чеҳрасидаги ҳазинлик тарқаб, ним табассум пайдо бўлди.\n— Сирасини айтганда, Самарқанд мен учун яна бир жиҳатдан ардоқли, — деб гапида давом этди у. — Мен бу шаҳарда бахтимни топганман — умримдаги биринчи ва ягона муҳаббатим билан шу ерда — нон бозорида учрашганман. — Мануеланинг чеҳраси ҳам табассумдан нурланиб кетди. Мен ҳикоянинг давомини кутдим.\n— Мен бозорга суйган патиримдан олишга борган эдим. Қарасам, новвой аёлнинг олдида парилар султонига ўхшаган бир қиз турипти. У ҳам патир харид қилаётган экан. Унинг қош-кўзи, яноқлари, қора мағизлиги, қадди-басти менга жуда таниш кўринди. Унда испан қизларига хос бўлган шаддодлик, оловдай жозиба сезилиб турарди. Бунақа қиз билан танишмаслик гуноҳи азим эди. Танишдик. У чиндан ҳам испан қизи экан. Унинг ҳам тақдири меникига ўхшаган экан. Xуллас, учрашиб турадиган бўлиб қолдик. Бу орада қарасак, бўйимиз ўсиб, болалар уйининг мезонларига тўғри келмайдиган бўлиб қолибмиз. Бизни учирма қила бошлашди. Аммо биз учирма бўлишдан аввал тақдирларимизни қўшишга аҳд қилган эдик. Мана, ўшандан бери 30 йилдан ортиқ вақт ўтди. Бу йилларда бошимизга не савдолар тушмади, қанақа қийинчиликларни кўрмадик. Лекин нима бўлганда ҳам, бир-биримизга ҳамдам, мададкор бўлдик. Энг оғир дамларда Самарқандни эслаймиз. Бу қутлуғ шаҳарнинг руҳи бизга ёрдамга келади.\nХосе ҳикояни тугатди. Мен унинг гапларидан ларзага тушиб, ҳаяжонимни босолмай ўтирар эдим. Биринчидан, Оврупанинг нариги бурчагида, мутлақо бегона бир юртда, менга мутлақо нотаниш бир инсоннинг оғзидан юртим, ватандошларим ҳақида бундай илиқ гапларни эшитиш ғоятда мароқли эди. Иккинчидан, ўзбекнинг қуёши, ўзбекнинг меҳри, ўзбекнинг пахтаси, ўзбекнинг патири дунёнинг ҳамма бурчакларига етиб борганидан, қанча-қанча одамлар қалбига нур тўлдирганидан ғурурланмаслик мумкин эмас эди. Қарангки, ўзбекнинг нони нафақат одамларнинг қорнини тўйдирар экан, уларни бир-бирига яқинлаштирар ҳам экан, аҳил ва иноқ ҳам қилар экан. Бу ноннинг буюклигини исбот қилмайдими?\nҲозирга қадар ўзбек патирининг Барселонадаги қисматини ўйласам, ўзимдан-ўзим яйраб кетаман.\n"http://www.kutubxona.com/wiki/index.php?title=Ozod_Sharafiddinov._Barselonada_oʻzbek_patiri_/_Kiril&oldid=11472" dan olindi


Ўзгидромет: Ўзбекистон ҳудудида чанг-қумли ғубор охирги 150 йил ичида илк бор қайд этилмоқда - Anhor\nAnhor Все посты Ўзгидромет: Ўзбекистон ҳудудида чанг-қумли ғубор охирги 150 йил ичида илк бор қайд этилмоқда\nЎзгидромет: Ўзбекистон ҳудудида чанг-қумли ғубор охирги 150 йил ичида илк бор қайд этилмоқда\nҚозоғистондан кириб келган кучли шамоллар Жиззах, Навоий, Бухоро ва Самарқанд вилоятларида давом этган. Жиззах, Навоий ва Бухоро вилоятида шамол тезлиги максимал 20-25 м/с га етган. Кечга томон Қозоғистон жанубидан эсган кучли шамоллар Сирдарё вилояти орқали ўз йўналишини ғарбий ва жануби ғарбий томонга ўзгартирган. Давомли эсган кучли шамоллар натижасида чўл ландшафтга эга ҳудудлардаги тупроқ сиртидаги чанг ва қум зарралари ҳавога кўтарилиб, чанг булутини ҳосил қилган. Бу ҳақда Ўзгидромет хабар беради.\nЧанг булути шамол йўналиши бўйича аввал Сирдарё вилоятига сўнгра Тошкент вилояти ва Тошкент шаҳрининг атмосфера хавосида чанг-бўрон ва ғуборни кескин ортиб кетишига сабаб бўлган.\nЧанг бўронлари ва ғубор атмосфера хавосининг кўриниш даражасини Сирдарё ва Тошкент вилоятларида 500-1000 метрга, Тошкент шаҳрида эса 200 метргача чегаралаган.\n4 ноябрдан 5 ноябрга ўтар кечаси Қозоғистоннинг Чимкент вилояти, Сирдарё ва Жиззах вилоятларида кўтарилган чанг ва қум зарраларининг маълум бир қисми атмосферанинг юқори қатламларида қўшни Тожикистоннинг Сўғд вилояти Хўжанд тор дараси орқали “Қўқон” шамоллари кўринишида Фарғона водийсига кириб келди. Айни дам водий вилоятларининг айрим ҳудудларида кўринувчанлик 1000 метрдан паст чекланишига эга чанг-ғубор ҳодисаси кузатилмоқда.\nЎзгидромет томонидан олиб борилаёган кузатишларга кўра, 150 йил ичида бундай ҳолат илгари кузатилмаган. Республика ҳудудларида кескин шамоллар натижасида иқлим шароитларидан келиб чиқиб, чанг-ғубор ҳодисалари кузатилган ҳамда ушбу жараёнлар шамол тўхташи билан 15-20 дақиқа вақт оралиғида тарқалган.\nМаълумотларга қараганда, республика ҳудудида жорий йилнинг 12 ноябрь кунига қадар ёғингарчиликларни (жанубий вилоятлардан ташқари) кузатилмайди. Мутахасислар таҳлилига кўра, атмосфера хавосида чанг-ғуборларини яқин кунлар ичида сақланиб қолиш эҳтимоллиги мавжуд.\nКеча ҳаводаги чанг миқдори рухсат этилган меъёрдан аввалига 5 баробарга, кейинроқ маҳаллий вақт соат 21:00 ва 23:00 орасида 30 баробаргача кўтарилиши қайд этилган.\n4 ноябрь куни соат 23:00 дан бошлаб ҳаво таркибидаги чанг миқдорининг пасайиш тенденцияси кузатилган, ҳозир чанг миқдори рухсат этилган меъёрий кўрсаткичдан 10 баробар юқорилиги сақланиб қолмоқда.\nУйдан чиқманг: ССВ чанг бўрони пайтида ўзимизни қандай тутишимиз кераклиги ҳақида


Боб Дилан. Китоб бўйинга осилган тумордай азиз... (Нобель маърузаси) | www.ziyouz.uz\nБош саҳифа ҲикматномаНобель маърузалариБоб Дилан. Китоб бўйинга осилган тумордай азиз… (Нобель маърузаси)\nАдабиёт йўналиши бўйича Нобель мукофотига лойиқ топилганимни илк бор эшитиб ҳайрон қолдим. Қўшиқларимнинг адабиётга қандай дахли бор экан, деб ўйладим. Эътироз билдиргим келди, чунки боғлиқликни билишни истардим ва сизга бу ҳақда сўзлашга азму қарор қилдим. Сўзимни ибтидосидан бошлайдиган бўлсам, Бадди Холлини хотирамга олишим керак. Камина ўшанда ўн саккиз баҳорни қаршилаган, Бадди эса йигирма иккига қадам қўйганди. Овозини тинглаганимдаёқ қадрдоним эканлигини англаганман. Бадди «рок-н-ролл», «ритм» ва «блюз»ни бирлаштириб, янги йўналишга асос солди. У архетип (ғайритабиийлик орқали идрокка таъсир ўтказиш) эди. Баддининг ижросини томоша қилиш учун олис йўл босиб келдим, мусофирчилик мени сира ташвишга солган эмас. Жасоратли қўшиқчининг дадиллиги яққол сезилиб турарди. Ўша кун ундан олти қадам нарида юзидан нигоҳимни узмай турардим. Йигирма икки ёшли йигитга асло ўхшамасди. Кейин кутилмаган ҳодиса содир бўлди. Кўз-кўзга тушди ва нимадир этимни жунжиктириб юборди. У қўлимга «Пахта майдони» қўшиғи ёзилган Leadbelly альбомини тутқазди. Икки кундан сўнг унинг ҳалокатга учраб вафот этганини эшитдим.\nЎша альбом ҳаётимни ўзгартириб юборди ва мени буткул номаълум оламга олиб кирди. Ҳаётимдаги мазкур янгиликни портлашга менгзайман. Зулмат қаърида яшаяпман-у, қўққисдан пайдо бўлган гулхан нури умримни ёритиб юборгандай эди. Кимдир елкамни тутиб, ёзилган ўша қўшиқларни юз марталаб ижро этишим шарт-лигини уқтирарди. Унда бир талай санъаткорларнинг исми ёзилган: «Йўқолган шаҳарнинг янги дарбадарлари»: Сонни Терри ва Брауни Макки, Жан Ричи. Бу номларни илгари сира эшитмагандим. Исми альбомда қайд этилибдими, демак, тинглаш керак.\nМусиқа оламига шу даражада муккасидан кетдимки, алал-оқибат жонажон хонадонимни ташлаб, қўшиқ изига тушдим. Ўша куйлар радиодагига нисбатан таъсирлироқ ва реалроқ янграрди. Қадимий балладаю, блюзини қалбан ҳис қилишга қодир эдим, бироқ қолганини бошидан ўрганишга тўғри келди. Аввалига кичик давраларда куй чалдим. Кўча-куйда ижро этганимда тўрт-беш йўловчини айтмаса, тингловчи топилмасди. Айрим қўшиқлар самимий янграр, айримларини мухлис қалбига етказиш учун овозим борича бақирардим.\nУлғайганим сари хатоларимни англай бошладим. Илк фольклор қўшиқлар қўшиқчига она тилини яхшироқ ўрганиш имконини беради. Тил ҳамма сўзларнию туйғуларни бирлаштирган. Юракдан ҳис қилиб, тасаввур доирасини кенгайтиради. Масалан, меҳнатга оид қўшиқлар, Жоржия денгиз қўшиқлари, Аппалакчия балладалари ва ковбойча тароналарни рег-тайм блюзда хиргойи қилсангиз, янги ғоялар туғилади. Нафис куйлар нафис фикрлар булоғининг отилиб чиқишини таъминлайди. Хуллас, борлиқни куйга солдим. Риторикани англадим. Илм-фан, тараққиёт, инсонияту сирли оламлар буларнинг ҳаммасини уйғунлаштириб, ўтаётган кунга боғлай олардим. Фольклор — менга луғат сифатида хизмат қилди.\nҲиссиётларни англашни, ҳаётга ўз нигоҳим билан боқишни, инсон табиатига хос хислатларни тарозига солишни, ҳар бир ҳодисадан моҳият излашни китобдан ўрганганман. «Дон Кихот», «Айвенго», «Робинзон Крузо», «Гулливернинг саёҳатлари», «Икки шаҳар ҳақида эртак» — одатий мактаб гимназиясида таҳсил олувчи ҳар бир болакай ўқийдиган асарлар. Бироқ мен учун улар ҳаёт мазмуни. Китобларнинг ҳеч бири ҳаётимдан изсиз ўтиб кетган эмас. Ижод оламига шўнғиб, қалам тебратишни бошлаганимдаёқ асарлардаги сўзларнинг таъсирини пайқаганман. Ўқиганларим шеърларимнинг ғоясидаги қусурни англашимга ёрдам берарди.\nБолалигимда бўйинга осилган тумордай азиз бўлган уч асарни жуда яхши эслайман. Булар: «Моби Дик», «Ғарбий фронтда ўзгариш йўқ» ва «Одиссея»дир.\n«Моби Дик» юқори драма ва драматик саҳналарга бой, ажойиб китоб. «Пекод» кемасининг сирли капитани — Ахав ўзининг душмани, катта оқ кит Моби Дикнинг ортидан қуваётган ясама илмоқли оёғи бор, худбин одам. Китни Атлантикадан Африканинг юқори қисми, Ҳинд океанига қадар таъқиб қилиб борарди. Уни ер юзининг ҳар икки томонидан кузатиб сира толмасди. Мақсади маънисиз эди. Мобининг изига тушган яна бир капитан Бумер бор эди. У гарчанд қўлсиз қолганига қарамай сабр қилди. Бироқ Ахавнинг қасос ўтини сира ҳазм қилолмасди. Хуллас, асар турли одамларнинг бир масалага турлича ёндашуви ҳақида. Биз юзани кўрамиз, холос. Тубда ётганларини тасаввурга сиғдиришни истамаймиз ва уни кераксиз деб ўйлаймиз. Моби капитаннинг устидан ғалаба қозонди.\n«Ғарбий фронтда ўзгариш йўқ» китобидан даҳшатга тушганман. Йўқотилган ёшлик, инсон қалбининг дунёга боғланишию оқибатли бўлиш хусусида. Китобни мутолаа қилаётганда бош қаҳрамон билан кўплаб изтиробни бошдан кечирасиз. Зулматга михланганга ўхшайсиз. Сиз суйган жаҳон хаёлингизда минг бир бўлакка ажралиб кетади. Дунёга сиғмай қоласиз. Инсониятга ачинаётган осмон кўз ёш тўкади. Ёмғир бир маромда қуяди. Сиз эса ёлғизсиз. Фронтда отилган ўқнинг бири келиб нақ юрагингизга тегади. Сиз адойи тамомсиз. Тирикликка керагингиз йўқ. Уруш ҳақидаги роман мени гўё телбага айлантириб қўйди. Шимолий каролиналик Чарли Пуул «Нечун менга сўзламайсан?» қўшиғини айнан шу мавзуга бағишлаб куйлагани ёдимда.\nОдиссей — кўплаб бастакорлар балладасига ғоявий асос. «Уй чекловлари», «Хонадоннинг ям-яшил ўти» сингари қўшиқларим шу асар таъсирида яратилган. Одиссей ғаройиб асотир. Урушда жанг қилган жасур шоҳ фақат уйи-га талпинади. Бу йўлда қанча машаққатлар, синовлар, тузоғу ғовлардан ўтди. Шўрлик умр бўйи сарсон-саргардон ҳаёт кечириши тақдирига битилган, тўғрироғи, шундай лаънатланган эди. Бир кимсасиз оролдаги девлар ғоридан омон чиқди, уйига етай деганда, шамол исканжасида қолди. Кейин қаршисидан икки йўл чиқди. Улар хавфли эди. Бирида чўкиб кетади, иккинчисида оч қолади. Пешонасига яшаш битилган экан, тағин Худо жонини сақлади. Сўнг саккиз бошли маҳлуққа учради. Тегирмонга тушса ҳам бутун чиқадиган Одиссей ўқувчисини ҳаяжонга солиб, махлуқ таъқибидан қочиб, чақмоқ қамчисига тутилди. Ҳолдан тойиб ухлаб қолганида, кулги овозидан уйғонди. Бояқишнинг аёл макридан қутулиб, уйига қайтиши осон кечмади.\nБулар ҳақида бекорга сўзлаётганим йўқ. Бундай ҳодисалар ҳар биримизнинг ҳаётимизда ҳам содир бўлиши мумкин. Сеҳрли сўзлар, ширали овозу ажабтовур оҳангда лаънатлангандирсиз, эҳтимол. Менга ва бошқа бастакорларга айнан шу мавзулар ўз таъсирини кўрсатган. Булар ҳар хил маъно касб этиши мумкин. Қўшиқнинг юракни ларзага солиши жуда муҳим, бунинг учун ҳар бир тингловчига таниш дард бўлиши керак. Бу дарднинг булоғи эса ҳануз фолькор адабиёт тубида мавжуд ва у ғоят нафис янграйди.\nШекспир даврида яшаган шоир-руҳоний Жон Донн-нинг шундай сўзлари бор: «Сесто ва Абидос — улар икки севишган қалб. Икки юрак эмас, ундаги муҳаббат бебаҳо». Сўзларининг маъносини изоҳлаш учун бутун кун камлик қилади. Уларни майда-чуйдасигача таҳлил қилишни билмайман ҳам. Бироқ бу сўзлар ғоят гўзал жаранглайди. Шубҳам йўқки, сиз ҳам ҳаёт қўшиғингиз нафис янграшини истайсиз…\nИнглиз тилидан Зилола Жалолова таржимаси\n«Китоб дунёси» газетаси, 2018 йил, 20 январь\n← Аввалги Аввалги Хидэо Такубо. Ёғоч тўй (ҳикоя)\nКейинги → Кейинги: Абдулла Қодирий. Таржимаи ҳолим (1924)


Пенальтилар "Ювентус"ни қутқариб қолди, "Лацио" - аут, "Милан" қайтмоқда. 32-тур натижалари / CHAMPIONAT.asia\n15:16Йилнинг энг яхши мураббийига бериладиган The Best соврини учун даъвогарлар 3 15:05Расман: The Best соврини учун даъвогарлар рўйхати эълон қилинди 3 14:50Қаршида кечган марказий учрашувда "Насаф" "Пахтакор"га ҳеч қандай имконият қолдирмади 247 14:30"Ювентус" Рэмзини сотишга тайёр 1 14:30Coca Cola Суперлига. "Қўқон-1912" - "Локомотив" 0:1 (матнли трансляция) 8 14:30Coca Cola Суперлига. "Сурхон" - "Бухоро" 0:0 (матнли трансляция) 7 14:00МЮ "Боруссия"га Санчо бўйича янги таклиф бермади 1 13:27Про лига. "Хоразм" ўз майдонида "Истиқлол"ни ишончли ҳисобда мағлуб этди 6 13:20"Милан" "Челси" футболчисини нишонга олди 3 12:44Карикатура: Гризманн ва Брэйтуэйт 4 12:15ЕЧЛ. Бугунги ўйинлар учун тахминий таркиблар билан танишинг 8 11:50"Тоттенхэм" Диопни харид қилиш фикридан қайтиши мумкин 0 11:25Golden Boy'нинг сўнгги 10 ғолиби ва уларнинг ўша пайтдаги нархлари 9 11:00"Арсенал" қишда "Милан" ўйинчиси билан шартнома имзолашга ҳаракат қилиб кўради 6 10:37"Интер" Хандановичга ўринбосар изламоқда 4\nПенальтилар "Ювентус"ни қутқариб қолди, "Лацио" - аут, "Милан" қайтмоқда. 32-тур натижалари\nТеглар : Италия А Сериякоронавирус\nИталияда А Сериянинг 32-тур учрашувлари бўлиб ўтди.\n"Ювентус" ва "Аталанта" дуранг натижа қайд этишди\n"Ювентус" рақиблари орасида энг жанговори "Аталанта" бўлди. Бергамоликлар худди танаффус қилмагандек ёрқин ўйин намойиш этяптилар. Бўлиб ўтган учрашувда меҳмонлар хавфли ҳужумлар уюштириб, ҳисобни очишга муваффақ бўлдилар. Гомес Сапата билан тўпни бир-бирига ошириб ўйнади, натижада Марионинг колумбияликка берган пасини Сапата 16-дақиқада даврозаг бурчагига аниқ жойлаб қўйишга эришди. Танаффусгача бошқа хавфли вазиятлар юзага келмади. Аммо 2-тайм ҳиссиётларга бой бўлди.\n"Ювентус" тўпни рақибга бермай, босим ўтказа бошлади. Дибаланинг берган узатмаси "Аталанта" ҳимоячисининг қўлига тегиб ўтди, ҳакам эса дарҳол пенальти белгилади. Тўп тепиш Роналдуга топширилди ва ҳужумчи бу имкониятдан унумли фойдаланди. Афтидан, "Ювентус" меҳмонларни мағлуб этадигандек эди, аммо ундай бўлмади. Гасперини баъзи ўйинчиларни алмаштирди ва бу иш яхши натижа берди. Малиновский Муриэлдан тўпни қабул қилиб олди ва аниқ зарба билан рақиб дарвозасини ишғол этди. "Аталанта" жуда ажойиб ўйин намойиш этди ва ғалабага хақли эди, бироқ... Яна пенальти режаларни буўиб юборди: тўп Де Роннинг қўлига тегибди. Ҳакам яна ишонч билан нуқтани кўрсатди. Аммо бу сафарги 11 метрдан тўп тепиш янада кўпроқ баҳс-мунозарага сабаб бўлди. Роналду бу гал ҳам ишонч билан гол урди ва ҳисобни тенглаштирди.\n"Интер" ғалабага эришди, аммо чемпионлик поезди кетиб бўлган\n"Верона"га қарши ўйиндаги дурангдан сўнг "нерадзурри" вакиллари асабий ҳолатда эдилар. Шу сабабли ҳам, "Торино"га қарши баҳс жуда муҳим эди. Бироқ 17-дақиқада Ханданович тўпни ўтказиб юборганидан сўнг, асаблар янада таранглашди. Ҳа, ўша вазиятда Белотти ҳисобни очганди. "Торино" биринчи таймда жуда яхши ўйнади, аммо Ханданович бошқа панд бермади. "Интер" эса шу қадар суст ўйин кўрсатганидан, ижобий натижага эришишига ишониб ҳам бўлмасди.\nАфтидан, танаффус вақтида жиддий суҳбат бўлган шекилли... 2-бўлим бошланиши билан майдонга умуман "бошқа" "Интер" тушиб келди. Оч ва жуда ғазабланган "Интер". Бир неча дақиқа ичида "қора-кўклар" гол ургани ҳам ажабланарли эмасди. Лаутаро қанотдан жарима майдонига тўпни етказиб берди, Эшли Янг эса А Сериядаги навбатдаги голини нишонлашга муваффақ бўлди. Орадан 3 дақиқа ўтиб, Годин рақиб дарвозасини яна бир бор ишғол этди. Умуман олганда, Алексис бу ўйинда тенгсиз бўлди, яъни ажойиб натижа қайд этди. Шу кунгача ҳеч бир футболчи бир ўйиннинг ўзида 10та хавфли вазият яратиб бермаган эди. Унинг ҳаракатлари натижасида яна битта гол бўлди. Чилилик Лаутарога пас берди ва Мартинес баҳсдаги сўнгги нуқтани қўйди.\n"Наполи" ва "Милан" ажойиб ўйин намойиш этишди\nТурнир жадвалидаги ушбу жамоалар кетма-кет ўринда бормоқда. Бироқ "Милан" Европа Лигаси учун йўлланмани қўлга киритиши жуда муҳим. "Наполи" эса Италия Кубогидаги ғалабадан сўнг бунинг уддасидан чиққиб бўлди. Шунга қарамай, майдон эгалари кўпроқ ҳужум қилдилар ва бир неча бор хавфли вазиятлар яратдилар. Айниқса, бу борада Мертенсга етадигани бўлмади. Аммо ҳисобни очиш "Милан"га насиб этди. Ребич жарима майдонига тўпни етказиб берди, Тео эса навбатдаги голини нишонлашга муваффақ бўлди. Аммо "Наполи" тезда ўзини ўнглаб олди ва 34-дақиқада Ди Лоренцо тўпни дарвозага жойлаб қўйди. Танаффусгача "Наполи" яна бир неча бор ҳужум қилди, лекин гол бўлмади.\nИккинчи тайм "Наполи"нинг ҳужумлари билан бошланди. Аввалига Кальехон дарвозага зарба берди, аммо ноаниқ. Навбатдаги уринишда испаниялик футболчи тўпни Мертенесга оширди, у эса гол уришга эришди. Ўйин тўқнашувларга бой бўлди, "Наполи"нинг имконияти кўпроқ эди. Лекин "Милан" бунга кучли ҳужум билан жавоб қайтарди. Воқеалар ривожига тасодиф аралашди, Никола Максимович жарима майдони ичида Жакомо Бонавентурани йиқитди. Тўп ёнига Франк Кессиэ келди ва ортиқча қийинчиликсиз гол урди. "Милан" дурангдан унчалик қониқмади, бироқ Европа Лигаси зонасида, 7-ўринда бормоқда.\n"Лацио"нинг "омад бургути" учиб кетдими?\nАслида "бургутлар" "Ювентус"га энг кўп қаршилик кўрсатиши кутилган жамоа эди, аммо амалда ундай бўлмади. "Лацио"ни танаффусдан сўнг таниб бўлмади. Жамоа яхши натижа қайд этолмади ва деярли ҳужум қилмади. Рим клуби уй учрашувини "Сассуоло"га қарши баҳс билан бошлади ва ёрқин ўйин намойиш этган эди. Иммобиле бир неча имкониятни қўлдан бой берди. Чиро имкониятларни кўкка совурар экан, рақиб ҳимоядан ортмаётганди. Ҳа, меҳмонлар гол уришга эришди, бироқ ўша пайт оффсайд бўлгани яққол билинди. "Лацио" сафида энг фаоли Ладзарри бўлди, айнан унинг қанотдан олдинга ўтиши ва тўпни жарима майдонида ёлғиз турган Луис Альбертога ошириши натижасида, испаниялик футболчи аниқ зарба бериб ўз номини таблога ёздириб қўйди. Шундан сўнг, "Сассуоло" етакчиси Бога гол уриш учун ажойиб имкониятга эга бўлганди, бироқ бундан унумли фойдалана олмади, тўп дарвоза тепасидан ўтиб кетди.\nИккинчи бўлимда "Лацио" ҳимоясининг аҳмоқона хатосидан кейин, қайд этиш лозим, бундай хатолар кўпайиб кетди, рақиб кечирмади. Капуто ва Распадори ёлғиз дарвозабонга қарши чиқиб боришди ва иккинчиси ажойиб зарба билан дарвозани ишғол қилди. "Бургутлар" фаолликни ошириб, ўйин тизгинини ўз қўлларига олмоқчи эдилар, лекин бу унчалик ўхшамади. Инзаги шогирдлари шунчаки чарчаб қолишди ва майдонда битта жамоа қолгандек эди. "Сассуоло" гол уриш учун кўплаб имкониятларга эга бўлди ва ўйин охирида уларнинг биридан унумли фойдаланди. Бурчак тўпидан кейин Феррари тўпни Капутога ўтказди, у эса рақибни аяб ўтирмади. Рестардан кейин "Лацио"нинг чиндан кучи етмаяпти. Ғалабага эришган "Сассуоло" эса Европа Лигаси йўлланмаси учун курашиб кўрса, бўладиганга ўхшайди.\n"Рома" "Брешия"ни мағлуб этди\n"Брешиа"нинг аҳволи ҳаммага маълум, жамоа бор кучи билан ҳаракат қилди, аммо элитада қолиши иложсиз. "Шерлар" уйда ҳам "бўрилар"га ғалабани бой берганлари ҳам ажабланарли эмас. 1-таймда голли вазятлар етарлича бўлди, масалан, Калинич жарима бурчагидан яхши тепди, бироқ тўп бироз тепадан ўтиб кетди. Бироқ 2-тайм шиддатли ўтиши кутилётган эди.\nИккинчи таймда Фасио яна бир бор А Сериянинг энг яхши ўйинчиларидан бири эканини эслатиб қўйди ва рақиб дарвозасини ишғол этди. Шундан сўнг "жалоросси" фаолроқ ўйнади. Тўғри, "Брешия" ҳам яхши ҳаракат қилди. Аммо 62-минутда Калинич, 74-дақиқада эса Дзаньоло гол уришга эришди. Шу йўл билан, "Рома" ушбу учрашувда ғалабага эришди.\nШунингдек, “Сампдория” “Удинезе” устидан ғалаба қозонди, “Фиорентина” ва “Верона” дуранг ўйнади, “Женоа” СПАЛдан кучлироқ чиқди.